Sa starim stručnim štabom, predvođenim trenerom Simom Krunićem, šest fudbalera koja su se vratila sa pozajmica, pet novajlija i delom prošlogodišnjeg sastava, surdulički Radnik otpočeo je pripreme za svoju 6. superligašku sezonu, koja počinje 1. avgusta. Ambicija im je mesto u gornjem delu tabele, a želja da ih zaobiđe virus korona. Sportski direktor kluba Darko Gašić rekao je da je ugovor sa klubom produžio iskusni dvojac - Vuk Mitošević i Predrag Đorđević, dok za Bratislava Pejčića kaže da je pred potpisom. Priključila su im se petorica fudbalera.\nNikola Radmanovac je 23-godišnji štoper iz Kruševca, koji je od omladinskih dana u Napretku, ali je veći deo karijere proveo na pozajmicama, najviše u Trajalu (Prva liga), gde je prošle sezone bio standardni prvotimac. Pravo nastupa za Radnik sledeće sezone će imati i 19-godišnje krilo Viktor Lukić, prošle sezone član Čukaričkog i fudbaler koji je branio boje Brodarca u omladinskoj Ligi šampiona. Ostala trojica su mladi, još neafirmisani fudbaleri: Mihajlo Reščanin, Nemanja Vlajković i Igor Šehapi, nekadašnji omladinac Partizana.\nJoš šest fudbalera se vratilo u Surdulicu sa pozajmica, a Krunić ih je sve posavetovao da daju sve od sebe, nametnu se i izbore mesto u prvom timu.\nŽelim svima najpre dobro zdravlje i uspešan početak. Verujem da ćete svi ozbiljno poštovati mere zaštite od aktuelnog virusa kako zbog vas samih, tako i zbog ove čitave sredine. Započinjemo tok priprema koje treba da iskoristite na pravi način: izboriti se za status, za poziciju u timu, jednostavno dokazati se poštujući naše zahteve. Važi za sve, i za stare igrače sa većom ili manjom minutažom, i za nove igrače i za one koji su bili na pozajmici. Probajte da se nametnete, svi ćete imati adekvatan tretman - poručio je Krunić.\nSurduličani su prošlu sezonu završili na 10. poziciji, a epidemija ih je omela u tome da postignu više, jer su u trenutku prekida sezone bili u odličnoj formi.\nU sezoni u kojoj će Superliga broja rekordnih 20 klubova, želja Surduličana je da imaju bolji plasman.\nProzivka je održana juče i fudbaleri će u Surdulici trenirati do 7. jula, kada putuju na Zlatibor. Plan je, kažu, da se tamo zadrže do 18. jula.


27.11.2019 u 15:46\nOsumnjičeni za prevare pri prodaji automobila preko agencije\nPripadnici Ministarstva unutrašnjih poslova u Beogradu uhapsili su M. J. (1980) i A. M. (1991) zbog postojanja osnova sumnje da su izvršili više krivičnih dela prevara, saopšteno je iz MUP-a Srbije. Sumnja se da su oni oglašavali prodaju vozila putem agencije „Auto 24“ koju su registrovali ove godine, kao i da je A. M. sa zainteresovanim za kupovinu potpisivao ugovore sa tačno određenim rokom isporuke. Oštećeni su im nakon toga predavali određenu sumu novca na ime kupoprodaje vozila, koja im, kako se sumnja, nisu isporučena. Takođe, oštećenima nisu vratili uplaćeni novac i na ovaj način za sebe su zadržali oko 100.000 evra. Osumnjičenima je određeno zadržavanje do 48 sati i oni će, uz krivičnu prijavu, biti privedeni Trećem osnovnom javnom tužilaštvu. S obzirom da\n21.11.2019 u 16:47\nKazna od 100 miliona evra za BMV, Folksvagen i Dajmler\nNemačke antimonopolske vlasti izrekle su kaznu vodećim domaćim proizvođačima automobila: BMB-u, Folksvagenu i Dajmleru u ukupnom iznosu od 100 miliona evra zbog kartelskog udruživanja za potrebe nabavke proizvoda od čelika. U periodu od 2004. do 2013. godine ovi proizvođaci automobila redovno su se sastajali sa proizvođačima čelika i drugim kompanijama u lancu dobavljača radi dogovaranja jednakog iznosa nadoknade na nabavnu cenu čelika, saopštila je danas Kancelarija za suzbijanje kartelskih aktivnosti, prenosi Rojters. Nezakonite cene, proistekle iz kartelskog dogovaranja, plaćane su najmanje 2016. godine, dodaje se u saopštenju. Nemačke automobilske kompanije su prihvatile razrezane kazne. Iz BMV-a su naveli da će platiti kaznu od 28 miliona evra, a portparolka


Direktori u Plantažama ostali bez posla – Bankar.me\nAugust 19, 2015 Članci, CRNA GORA, PLANETA, SVE VIJESTI, TRGOVINA Leave a comment\nPlantaže su juče donijele rješenje o otkazu za tri direktora i šefa interne revizije kompanije, nakon što su im 31. jula podijelili upozorenja o otkazu, potvrđeno je „Danu” iz te kompanije. Rješenja o otkazu su dobili Valerija Saveljić, finansijski direktor, Zoran Avramović, direktor sektora ugostiteljstva, Radojica Petrović, direktor međunarodne prodaje i marketinga za Bosnu i Hercegovinu i Goran Zeković, šef interne revizije.– Nakon što je sprovela proceduru koja je obuhvatala izricanje mjere upozorenja o otkazu za četiri do sada radno angažovane osobe, kompanija je donijela odluku da donese i rješenje o otkazu za te zaposlene. Rješenje o otkazu je doneseno u skladu sa politikom razvoja kompanije i nerazumijevanjem te politike od ovih do sada radno angažovanih osoba. Njihova poslovna kultura potpuno odudara od poslovne kulture kompanije, a vodeći računa o njihovom djelovanju i ne djelovanju, koje je potpuno u suprotnosti sa etičkim kodeksom kompanije, došli smo do zaključka da je bilo nemoguće dalje nastaviti bilo kakav vid saradnje sa njima na planu jasno definisanog razvoja i rasta kompanije, kazali su „Danu” iz Plantaža.\nTri direktora i šef interne revizije su juče po automatizmu ostali bez posla, a obrazloženje za otkaz je isto kao i u upozorenju. Oni su, naime, optuženi da su dio neformalne grupe koja je „Danu” poslala dopis 17. jula u kojem je iznijeto niz uvreda na račun više direktora tog preduzeća. Iako nisu imali dokaze da je to poslao neko od ove četiri osobe, već na osnovu saznanja, otkazi su potvrđeni.\nSaveljić, Avramović, Petrović i Zeković su u međuvremenu napisali izjašnjenje na upozorenje o otkazu, u kojem su, između ostalog, naveli da nijesu slali dopis „Danu”. Imali su i obećanja od odbora direktora, na čijem čelu je Veselin Vukotić, da im se neće potvrditi rješenja o otkazu, ali je izvršna direktorica Verica Maraš ostala pri svom stavu.\nNakon što je „Dan” početkom avgusta napisao da su njih četvoro dobili otkaze zbog dopisa našoj novini, iz Plantaža su kazali da je to samo jedan od razloga otkaza.\nPrema nezvaničnim saznanjima „Dana”, pravi razlozi za otkaz su finansijski izvještaj za prvih pola godine, kao i odluke koju su donosili direktori u vezi sa svojim sektorima.\nGubitak Plantaža u prvih pola godine je bio 4,9 miliona eura, što je skoro duplo više u odnosu na 2,7 miliona duga u istom periodu lani. Maraš je odboru direktora krajem jula prvo prezentovala izvještaj u kojem je minus bio znatno manji, od 4,9 miliona, da bi dan kasnije, na zahtjev odbora direktora, promijenila i prikazala minus koji je u konsolidovanom izvješ gaju za prva dva kvartala. Rezultati su bili različiti zbog različite metodologije procjene vrijednosti zaliha. Maraš je kasnije objasnila da je minus u najvećoj mjeri posledica primjene međunarodnih računovodstvenih standarda po kojima se vode flaširani gotovi proizvodi na zalihama, po cijenama koštanja koje su daleko ispod neto prodajnih.\nPOJMOVI13.jul Plantaže Plantaže u problemima Policija provjerava Plantaže Prodaja Plantaža\nPrevious Pregled štampe za 19. avgust: Novosti iz ekonomije\nSljedeći Crna Gora u minusu pet milijardi


Sirijska deca u školi, Liban, 2015.\nIzvor: UNICEF (Prevela: Jasmina Lazić)\nGotovo 24 miliona dece u 22 zemlje pogođene ratnim sukobima - ne ide u školu, saopštio je UNICEF.\nSkoro svako četvrto od 109,2 miliona dece starih između šest i petnaest godina koja žive u konfliktnim zonama, silom prilika, propuštaju časove, pokazuju analize.\nJužni Sudan je zemlja sa najvišom stopom dece koja ne idu u školu, čak 51 odsto njih. Niger je sledeći sa 47 odsto, potom Sudan sa 41 i Avganistan sa 40 odsto.\nSirijske izbeglice u kampu u Jordanu\n"Deca koja žive u zemljama pogođenim ratnim sukobima izgubila su svoje domove, članove porodice, bezbednost i normalnu svakodnevicu. Sada su sprečena da nauče osnovne stvari kao što su čitanje i pisanje, čime je dovedena u pitanje njihova budućnost i mogućnost da pomognu svojim zemljama i privredi kada jednoga dana odrastu", rekao je Džo Burn (Jo Burne), šef sektora za obrazovanje UNICEF-a.\nPrikupljanje podataka o deci u ratnim područjima je izuzetno teško i otud navedene cifre možda ne pokazuju do tančina stvarno stanje na terenu.\nUNICEF strahuje da će, ukoliko se obrazovanje i mogućnost za učenje ne postave kao prioritet, generacije dece u konfliktnim područjima odrasti bez znanja potrebnog da svoje zemlje jednoga dana postave na noge, što dodatno pogoršava inače lošu situaciju u kojoj su milioni dece i njihove porodice.\nObrazovanje je i dalje jedan od najmanje finansiranih segmenata u svim humanitarnim apelima.\nU Ugandi, gde UNICEF pomaže izbeglima iz Južnog Sudana, obrazovanju fali čak 89 odsto neophodnih sredstava.\n"Škola deci daje znanje i veštine koje su im potrebne da ponovo izgrade svoje zajednice jednoga dana kada se sukobi završe. Na kratke staze im pruža stabilnost i strukturu neophodnu da se izbore sa traumama kroz koje prolaze. Škole, takođe, mogu zaštiti decu od trauma i psihičkih potresa kojima su izložena. Kada deca nisu u školi, u većoj su opasnosti da budu zlostavljana, eksploatisana ili regrutovana u oružane grupe", dodaje Džo Burn.\nU sredinama kontinuirano pogođenim nestabilnošću i nasiljem, škole postaju mnogo više od institucija u kojima se uči.\nUNICEF radi na tome da stvori bezbedne sredine gde deca mogu da uče i da se druže, kako bi nadoknadila ono što im nedostaje u normalnim uslovima života.\nUprkos ovim naporima, bezbednosne restrikcije i manjak finansijskih sredstava ozbiljno ugrožavaju obrazovanje i raspodelu nastavnih materijala u ratom pogođenim područjima.


Evrovizija 2019: Koja država je bila pobednik na društvenim mrežama? - MediaSfera\nTakmičenje za pesmu Evrovizije završeno je prošlog vikenda, a pobedu je odneo Holanđanin Dankan Lorens sa emotivnom, pesmom „Arcade“.\nNevena Božović, koja je pesmom „Kruna“ predstavljala Srbiju, osvojila je ukupno 89 poena i zauzela 18. mesto, a ne na 17. mesto sa osvojenijh 92 poena kako je objavljeno u velikom finalu. Iako Srbija već godinama ne ulazi u TOP 10 zemalja u finalu Eurosonga, interesovanje javnosti za ovaj događaj ne jenjava.\nUz pomoć start up kompanije Digital Element ispitali smo koliko se o Evroviziji pisalo u medijima, a koliko na društvenim mrežama i koje su zemlje pobrale najviše simpatija publike.\nOd početka godine, iz meseca u mesec, raslo je interesovanje medija za Evroviziju. U februaru mesecu, kada se na Beoviziji birao predstavnik Srbije na Eurosongu, objavljeno je ukupno 37 vesti posvećenih najvećem evropskom muzičkom takmičenju.\nU martu mesecu ovakvih objava bilo je 86, dok je u aprilu objavljeno ukupno 83 teksta posvećenih Evroviziji. U prvih tri nedelje maja meseca objavljeno je ukupno 606 vesti, što u odnosu na prethodni mesec predstavlja rast od čak 630 odsto.\nNa društvenim mrežama i forumima, najviše su se komentarisali pojedinačni nastupi, pre svega predstavnice Australije, Kejt Miler Hajdke, koja imala je nesvakidašnji scenski nastup.\nZapažen broj komentara imala je i naša predstavnica, Nevena Božović, ali i pobednik Evrovizije – predstavnika Holandije.\nSa druge strane, online mediji su najviše pažnje posvetili Srbiji. Nakon Srbije, najviše su pisali o nastupima predstavnika Holandije, zatim Islanda, Australije i Severne Makedonije.\nDok su holandski predstavnik i predstavnica Australije pažnju naših medija zadobili zbog osvojenog prvog mesta i efektnog scenskog nastupa, o predstavnicima Islanda se pisalo u pretežno negativnom kontekstu. Oni su, naime, nakon što su izveli svoju numeru, raširili zastavu Palestine, što je razljutilo brojne gledaoce u Tel Avivu, gde se Eurosong i održavao.\nVeliku pažnju medija privukla je i Tamara Todevska, koja je predstavljala Severnu Makedoniju, a koja je poznata i u našoj zemlji, pre svega zahvaljujući svojoj sestri, Tijani Dapčević.\nTako je najviše puta komentarisana vest naslova “Kristina Kovač ogorčena zbog lošeg plasmana Srbije: RTS, promenite pravila za izbor pesme za Evroviziju”, a nakon nje vest naslova “OGROMNA RAZLIKA U GLASANJU: Da se na Evroviziji pitala SAMO PUBLIKA, pobedu ne bi odnela NIJEDNA od prve tri prvoplasirane zemlje u finalu”.\nTagovidruštvene mreže evrovizija srbija


Mačva u sredu gostuje Spartaku u Subotici - FK Mačva Šabac\nMačva u sredu gostuje Spartaku u Subotici\nU okviru 14.kola Linglong Super lige Srbije, šabačka Mačva gostuje ekipi Spartaka u Subotici. Utakmica se igra u sredu, 30.oktobra od 18 časova. U prethodnim sezonama, utakmice u Subotici su uvek bile neizvesne, pa tako i u ovoj, šef struke crveno-crnih, Dragan Aničić očekuje kvalitetnu igru i nada se uspešnijoj realizaciji šansi koje su u velikom broju obeležile nekoliko poslednjih mečeva.\n„Ekipa Spartaka u svojim redovima ima iskusne igrače – Obradovića, Otaševića i Denkovića, kao i talentovane Srećkovića, Tekijaškog i Tufegdžića, što za nas sigurno predstavlja veliki izazov. Nadam se da ćemo na ovoj utakmici konačno prestati da pogađamo stative i prečke i da će igra koja je iz utakmice u utakmicu sve bolja, konačno dobiti na težini osvajanjem bodova.“\nNakon ovog susreta, fudbalere Mačve očekuju dve utakmice na domaćem terenu sa ekipama iz vrha tabele. Šapčani će najpre dočekati ekipu Čukaričkog, a potom i ekipu Vojvodine, dok će 17.kolo kada gostuju ekipi Inđije biti odigrano nakon dvonedeljne reprezentativne pauze, 23.novembra.


Beta 11. aprila 2017. 07:35\nSaobraćaj je jutros umerenog intenziteta, na autoputevima i frekventnijim putnim pravcima odvija se bez vanrednih zastoja i prekida, a zadržavanja na naplatnim rampama su minimalna, saopštio je Auto-moto savez Srbije.\nPrema poslednjim informacijama Uprave granične policije Srbije na graničnim prelazima na putničkim terminalima nema dužih zadržavanja od 30 minuta. Teretna motorna vozila na izlazu iz Srbije na prelazu „Kelebija“ zadržavaju se oko 60 minuta, na prelazu „Batrovci“ oko 120 minuta, a na prelazu „Šid“, takodje na izlazu, oko 60 minuta.\nOd danas do 13. aprila, od 7.00 do 17.00 najavljeni su radovi na zameni odbojne ograde na deonicama Preljina-Konjevići, Konjevići-Čačak, Čačak-Pakovraće, Pakovraće-Asanovac. U zoni radova saobraćaj će se odvijati usporeno a biće postavljena adekvatna privremena saobraćajna signalizacija.\nDo 13. aprila, od 7.00 do 17.00 časova, na autoputu od petlje T6-skretanje za Novi Sad do petlje Dobanovci, u oba smera (Beograd – Šid i Šid – Beograd), radiće se na košenju trave u srednjem pojasu i uklanjanju denivelisane bankine. Dok traju radovi za saobraćaj će naizmenično biti zatvorena leva preticajna ili desna zaustavna saobraćajna traka.\nZbog radova na rehabilitaciji Ložioničkog mosta u Užicu, saobraćaj će biti obustavljen na deonici Užice – Zlatibor do 15. juna, a zbog radova na mostu preko reke Krivaje na desnoj strani autoputa E-75, posle petlje Feketić, ka petlji Vrbas, u smeru Subotica – Novi Sad biće zatvorena preticajna i deo vozne saobraćajne trake. Planirano je da radovi traju do 17. aprila.


Firme sa jednim ili nijednim radnikom u RS zaradile milione | Info | Ekonomija\n3. July, 19:23\nFirme sa jednim ili nijednim radnikom u RS zaradile milione 0 Podijeli Podijeli na facebook Podijeli na twitter Podijeli na viber Pošalji na mail\n19.05.2022. / 13:37\nAutor Željko Svitlica 19.05.2022. / 13:37\nBrojna preduzeća bez ijednog, ili sa samo jednim radnikom zarađuju milione, a najprofitabilnija fima bez ijednog zaposlenog u prošloj godini imala je 7,7 miliona KM dobiti.\nU pitanju je firma "Bora" koja se bavi naplatom potraživanja bivše ''Hipo Alpe Adria banke''. Istovremeno "Niagara Sports Global Management" sa samo jednim radnikom uspjela da zaradi nevjerovatnih 14,7 milona KM.\nČak 1.117 preduzeća sa jednim radnikom poslovalo je sa dobiti u prošloj godini, dok su bez radnika profitabilne bile 524 firme, objavio je portal Capital.ba.\nDobit od 2,5 miliona KM imala je firma "Jahorina residences" koja se bavi nespecijalizovanom trgovinom na veliko.\nSlijede firme "Sternbau" koja se bavi izvođenjem projekata za zgrade sa 1,6 miliona te "Gobos investment" sa 1,5 miliona, a čija je osnovna djelatnost posredovanje u trgovini raznovrsnim proizvodima.\n"Mljekara" Laktaši u kojoj je proizvodnja davno ugašena zaradila je lani 1,4 miliona KM, a agencija za reklamu i propagandu "Darse" oko 100.000 KM manje.\nOdličnu poslovnu godinu imala je i firma "Razvoj i implementacija energetskih projekata struktura Balkan", koja je lani počela sa radom i odmah imala dobit od 1,2 miliona.\nSlijede dva preduzeća koja se bave savjetovanjem – "Hava" sa 1,1 milion dobiti i "Melqart Management" sa miliona KM, a isto toliko imala je i poslovna jedinica beogradskog "Energoprojekt hidroinženjeringa".\nKada su u pitanju preduzeća sa jednim radnikom, pored već pomenutog "Niagara Sports Global Management", čiji je vlasnik fudbalski menadžer Endi Bara, milionsku dobit imao je i "Procontrol" Slavka Bojića, zbog kojeg je bio u pritvoru i kojeg namjerava prodati. Njegov profit iznosio je 3,3 miliona KM.\nNa listi najprofitabilnijih je i Područna jedinica preduzeća "Novi Sad-GAS" u Bijeljini koja je zaradila 2,7 miliona i "Skechers BH" sa 2,2 miliona maraka.\nDerventski "Fitak" koji se bavi upravljanjem računarskom opremom i sistemom zaradio je 1,8 miliona KM, "Elektros" iz Novog Grada 1,5 miliona KM, a isto toliko i "FDG trade" 1,5 miliona.\nMeđu deset najprofitabilnijig preduzeća koja imaju samo jednog radnika su i "General mehanika" iz Kotor Varoša sa 1,2 miliona KM i "Euro bonus" iz Mrkonjić Grada 1,1 milion.\nElektrokrajina "u plusu" skoro milion maraka\nekonomija zarada Republika Srpska firme


Za 22 medija manje od 15 miliona dinara - juGmedia\nZa 22 medija manje od 15 miliona dinara\nIz budžeta Vranja, za potrebe finansiranja 22 medijska projekta iz oblasti javnog informisanja, izdvojeno je oko 14,5 miliona dinara, 450.000 dinara manje od prvobitnog limita, odlučeno je na 78. sednici Gradskog veća.\nVećnici nisu imali mogućnost menjaja odluke koju je donela tročlana komisija sastavljena od profesora filosofije Slobodan Marković, Milan Petković iz Udruženja društva novinara Vojvodine i Miodrag Miljković iz Udruženja društva novinara Niš\nPrema rečima portparolke veća, Zorice Jović na konkursku koji je održan u maju pristiglo je ukupno 47 prijava od kojih su 46 bile potpune i pravovremene, dok jedna nije uzeta u razmatranje zbog nepotpune dokumentacije.\n“Od toga je odobreno 22 projekata, 11 se odnose na oblast televizijskog emitovanja i medijskih usluga radio agencija, a 11 na interenet stranice i internet portale. Podeljeno je 14 miliona 550 hiljada dinara, dok je neraspoređeno ostalo 450.000 dinara”, objasnila je Jović i dodala da ukupan iznos koji su medijske kuće tražile iznosi nešto više od 37,5 miliona dinara, dok je predloženi iznos bio 15 miliona dinara.\nVećnici su dali saglasnost za drugu dopunu Pravilnika o merilima i kriterijumima za dodeljivanje novčane pomoći deci i omladini sa teritorije grada oboleloj od maligniteta i drugih teških bolesti koji sada obuhvata i odrasle osobe.\n“Ova izmena podrazumeva jednokratnu novčanu pomoć za lečenje u nekoj drugoj državi , pod uslovom da su iscrpljene sve mogućnosti lečenja u Srbiji”, navodi Jović.\nNa poslednjoj sednici usvojen je i Pravilnik kako bi uredila oblast dodeljivanja jednokratne pomoći za porodice boraca i ratnih vojnih invalida smeštenih na teritoriji grada. Pravilnikom su jasno utvrđeni kriterijumi kojih do sada nije bilo, a komisija će biti imenovana na sledećoj sednici.\n“Pomoć će biti planirana budžetom za 65 korisnika sa maksimalnim iznosom od 12.000 dinara na godišnjeme nivou” , rekla je Jović.\nVećnici su dali deo poslovnog prostora “Apoteka Vranje”, na glavnom šetalištu radi otvranja Infocentra Turističke organizacije grada.\nUsvojen je i nacrt rešenja o otuđenju uz naknadu u novcu građevinskog zemljišta, koji će biti prosleđen Skupštini grada na razmatranje i usvajanje. Radi se o dve lokacije veličine pet i 23 metara kvadratnih.\nGrađani odlučili: Evo kome idu dodatnih 13 miliona iz leskovačkog budžeta\nOd groznice Zapadnog Nila na Klinici za infektivne bolesti u Nišu preminula je žena iz Kuršumlije, a trenutno se na lečenju nalaze dva pacijenta,…\nSutra se uništavaju bombe u Međi\nLESKOVAC – Stručne ekipe Vojske Srbije sutra će od 10 do 12 časova na strelištu u Međi uništavati neeksplodirana ubojna sredstva. (više…)


Sporazum SRB i RUS oko gasa nova glavobolja za EU\nTanjug 1. juna 2022. 16:28\nVAŠINGTON – Američki Si-en-en (CNN) se, danas, poput mnogih stranih medija koji su to učinili prethodnih dana,osvrnuo na sporazum o snabdevanju ruskim gasom koji je predsednik Srbije Aleksandar Vučić dogovorio sa ruskim predsednikom Vladimirom Putinom.\nKako CNN ocenjuje do trogodišnjeg ugovora između Srbije i Rusije došlo je u nezgodno vreme i taj sporazum “ je zadao novu glavobolju zapadnim saveznicima, a posebno Evropskoj uniji“.\nNovi gasni sporazum Srbije sa Rusijom bi mogao biti neprihvatljiv za neke zemlje članice EU, navodi CNN i dodaje da ostaje da se vidi da li će on otežati pregovore o pristupanju Srbije EU ili će Brisel imati drugačiji pristup.\nČN podseća da planovi za proširenje EU obuhvataju i Srbiju, koju Brisel smatra ključnom zemljom zapadnog Balkana zbog broja njenih stanovnika, njenog geografskog položaja, kao i političkog uticaja koji ona ima u regionu i konstatuje da bez srpske vlade ne mogu se voditi razgovori o budućnosti Bosne i Hercegovine i Kosova.\nAmerička televizija navodi i da Srbija ima veliku korist od bliskih odnosa sa Rusijom i da neće hteti da ih prekine čak i ukoliko bude primljena u EU.\nIako je Srbija podržala nekoliko rezolucija UN-a kojima se osuđuje ruska invazija, nije se uskladila s Briselom po pitanju sankcija protiv Moskve, a to je nešto što se EU očekuje od država kandidata za članstvo, zaključuje CNN.


EPS je najznačajniji sistem ukupne srpske privrede 8 Mar 2016 - blic\nEPS je bez sumnje najznačajniji sistem ukupne srpske privrede, a najveća vrednost elektroprivrede Srbije jesu zaposleni, generacije koje su čitav svoj radni vek i sve svoje znanje utkali u naš energetski sistem, izjavio je danas ministar rudarstva i energetike Aleksandar Antić. On se na svečanom obeležavanju Dana ogranka TENT i 46 godina od puštanja u rad prvog termo bloka zahvalio zaposlenima u EPS, bez kojih bi sve bile "samo mašine, bez pokretačkog duha" i naglasio da sada EPS ima čvrstu politiku, pre svega ulaganja u ekologiju i zaštitu životne sredine.\n- Od ove godine svi naši blokovi imaće elektrofiltere, smanjivanje emisija azotnih i sumpornih oksida biće prioriteti, i u narednih nekoliko godina zajednicama ćemo obezbediti bolju životnu sredinu, a i Srbiji i EPS još dodatni vek naših termokapaciteta - naglasio je Antić.\nPrimena najnovijih tehnologija\nDodao je da termo kapaciteti ostaju naš oslonac, uz odgovoran pristup i primenu najnovijih tehnologija, evropskih direktiva, i podvukao da će vlada učiniti sve da naš energetski sistem ostane stabilan, ali da to bude zasnovano na odgovornosti i održivom razvoju.\nAntić je rekao da je i 46. godišnjica puštanja u rad prvog termo bloka značajan trenutak za EPS, lep trenutak u kome smo svi zajedno, mogu da se prisete istorije i tradicije.\n- Zaista, kada čovek posmatra istoriju EPS, prosto moze da vidi ukupan razvoj i napredak Republike Srbije, zaista je fascinantno da je 1956. godine TE Kolubara proizvodila sa svojih manje od 200 megavata trećinu srpske struje, danas TENT sa 2.800 megavata proizvodi nesto više od polovine struje, vidimo kako se Srbija razvijala, koliko je rasla u ovih nešto više od pet decenija - rekao je Antić.\nSmatra da je definitivno EPS bio motor tog razvoja, razvijajući sebe, čitavu mrežu kooperanata, sa kojima je sarađivao svih ovih decenija.\nStoga je naša obaveza da nastavimo da razvijamo elektroprivredu Srbije i ja zaista, kada vidim da su ljudi za 15 godina izgradili sve ovo u čemu se nalazimo, a onda mi 25 godina kao država i društvo nismo izgradili jedan veliki termoenergetski objekat.\nDodao je da počinje sa izgradnjom novi termoenergetski blok u Kostolcu.\n- Moram sa ponosom da istaknem da ova vlada, nakon tri decenije, počinje sa izgradnjom novog termoeneergetskog bloka u Kostolcu B, snage 350 megavata, koji će bez dileme kapitalno uticati na dalju stabilizaciju i razvoj naseg elektro energetskog sistema - istakao je Antić.\nOvaj posao ima budućnost\nPonovio je da se mora istaći da je EPS bez sumnje najznačajniji sistem naše ukupne privrede, najveća vrednost koju Srbija poseduje, te da činjenica da je samo u decembru mesecu TENT proizveo električne energije za oko 100 miliona evra, a u celoj istoriji TENT za oko 30 milijardi evra, govori da ovaj posao ima budućnost.\n- I mi ćemo ga, bez ikakve dileme, u budućnosti razvijati - rekao je Antić.\nIzvršni direktor za proizvodnju energije u EPS Dragan Jovanović rekao je da će ove godine u Ogranku TENT, u dva planirana projekta koja su već počela sa realizacijom, biti uloženo oko 70 miliona evra i da to jasno ukazuje na ogroman privredni uticaj koji ove elektrane imaju na domaću ekonomiju i naveo da se radi o kapitalnom remontu bloka B2 na TENT B i remontu elektrofiltera i dela kotla na TE "Morava".\nDodao je da je, od početka rada, kada je 7. marta 1970. pušten u rad prvi blok u TE "Obrenovac" od 200 megavata, samo sa lokacije TENT A, sistemu isporučeno više od 328 milijardi kilovat sati električne energije, a kada se tome pridoda proizvodnja TENT B od skoro 242 milijarde kilovat sati, dolazi se do zbira od 570 milijardi kilovat sati, čija je vrednost oko 28,5 milijardi evra.


Umka - Blic Online\nZbog planiranih radova na vodovodnoj mreži na opštini Čukarica, sutra od šest sati ujutru do 20 sati uveče, bez vode će biti potrošači u naselju Umka.\nPOŽAR KOD UMKE Gori desna obala Save, vatra zahvatila rastinje i drveće\nNa Obrenovačkom putu izbio je požar, a prema svedočenju očevidaca gori desna obala Save kod Umke.\nNe dao Bog nikome ono što je Zorica dočekala... da izgubi oba deteta... Strašno.\nBRAĆA ZAJEDNO OTIŠLA U SMRT Žurili s posla da stignu kućama pre policijskog časa, pa se BMW-om ZAKUCALI U STUB\nBraća Aleksandar D. (32) i Miloš P. (22) poginuli su juče u stravičnoj saobraćajnoj nesreći kod Umke kada su se vraćali sa posla iz pravca Rucke ka Maloj Moštanici.\nSTRAVIČAN UDES KOD UMKE Sleteli s kolovoza i zakucali se u banderu, POGINULE DVE OSOBE\nU saobraćajnoj nesreći u naselju Rucka kod Umke, poginula su danas dva muškarca starosti od po oko 30 godina.\nPolicija je u Beogradu uhapsila D. T. (23) i F. T. (26) zbog postojanja osnova sumnje da su u saizvršilaštvu počinili krivično delo teško ubistvo u pokušaju.\nGUŽVE NA PUTU BEOGRAD-OBRENOVAC Radovi kod Umke svakog dana od 7.00 do 16.00\nRadovi na struganju i asfaltiranju oštećenog kolovoznog zastora na deonici Beograd - Obrenovac počeli su danas i obavljaće se sve do 12. avgusta, u vremenskom periodu od 7 do 16 sati.\nMASKIRANI PUCAČ UŠAO U KAFIĆ I OTVORIO VATRU Mladić ranjen u sinoćnoj pucnjavi u Umki poznat po krađama i narkoticima\nU sinoćnoj punjavi u beogradskom naselju Umka, u jednom ugostiteljskom lokalu, maskirani napadač otvorio je vatru na Uroša B. (21) i Filipa C. (22), pri čemu je Uroš zadobio teške povrede zbog kojih je prevezen u Urgentni centar.\n"PRONAĐEN JE ŽIV I ZDRAV" Okončana potraga za mladićem iz Umke\nŽeljko Sali (21), mladić iz Beograda koji je poslednji put viđen 21. marta na Umki i za kojim su nekoliko dana intezivno tragali njegovi prijatelji i porodica, jutros je pronađen, što je za "Blic" potvrdila njegova nevečana supruga Milica.\nPorodica i prijatelji tragaju za Željkom Salijem, mladićem iz Beograda koji je poslednji put viđen 21. marta na Umci i od tada mu se gubi svaki trag.\nSAOBRAĆAJKA KOD UMKE U sudaru učestvovali automobil i kombi\nNa putu Beograd-Obrenovac oko 17.30 došlo je saobraćajne nezgode, pišu lokalni mediji.\nLANČANI, PA SUDAR KAMIONA I CISTERNE Dve nezgode na istom delu puta kod Umke, formirale se OGROMNE KOLONE (VIDEO)\nJedno vozilo sletelo je s puta, a još dva su oštećena u lančanom sudaru na putu Obrenovac - Beograd u naselju Duboko kod Umke, a samo nekoliko stotina metara dalje sudarili su se kamion i cisterna, saznaje "Blic".\nU nesreći na Obrenovačkom putu OBOREN POLICAJAC NA MOTORU\nU saobraćajnoj nezgodi koja se oko 9.45 dogodila na Obrenovačkom putu, kada su se sudarili automobil i motor, oboren je motociklista (37), potvrđeno je za "Blic" iz Hitne pomoći. Prema prvim nezvaničnim informacijama reč je o policajcu.


Vesti online / Scena / Kultura / Otvaranje nove koncertne sezone Akademije 28: Veliki klupski koncert posvećen Dejvidu Bouviju\nAkademija 28 otvara novu sezonu Kluba, ovog četvrtka 11. januara, velikim klupskim koncertom posvećenim legendarnom Dejvidu Bouviju (8.1.1947-10.1.2016), kojim će biti obeležena godišnjica rođenja i smrti ovog jedinstvenog umetnika, glumca i kompozitora, evociranjem sećanja prvenstveno na njegov muzički opus.\nVeče posvećeno Dejvidu Bouviju u Akademiji 28\nU pitanju je projekat osmočlanog Almost Acoustic benda koji se sa izuzetnom posvećenošću bavi muzikom sedamdesetih i prve polovine osamdesetih godina prošlog veka, verno izvodeći kompozicije različitih autora sa namerom da pomenute ni malo ne odstupaju od originala.\nProjekat posvećen Bouviju inspirisan je autentičnim vokalom Aleksandra Mihailovića koji će uz još sedmoro izvođača Almost Acoustic benda - Nikoleta Babović/vokal, Zoran Sremčević i Miroslav Stejić/gitare, Snežana Todosić/klavijature, Ana Sremčević/bas gitara, Srđan Ljiljak i Stanislav Simić/bubnjevi - prirediti jedinstveni muzički ugođaj svim Bouvijevim obožavaocima.\nOvo će biti prva prilika da u Akademiji 28 publika uživa u koncertnom izvođenju pesama poput Man who sold the World, Ziggy Stardust, Rebel Rebel, The Jean Genie, Heroes, Sound&Vision, Ashes to ashes, Cat People, China Girl itd, kao i u kompozicijama klasičnog roka 70-tih i 80-tih godina.\nUlaz na koncert je slobodan a mesta se mogu rezervisati na: 011 3619 342\nBend Almost Acoustic


Na tržištu maloprodaje u Srbiji ima prostora za nove investicije i još veću konkurenciju – NovostiDana.rs\nDeset najvećih maloprodajnih lanaca drži 55% tržišta * Prosečni račun u maloprodaji na nivou Srbije 450 dinara, u Beogradu 600 dinara\nBeograd, 29. maj 2018. – Tržište maloprodaje u Srbiji nije zasićeno i postoji još puno prostora za nove investicije i otvaranje radnih mesta što omogućava pojednostavljena i ubrzana procedura osnivanja privrednih subjekata. Najveće prepreke koje prepoznaju već prisutni trgovinski lanci jesu niska kupovna moć stanovništva i manjak prostora za otvaranje novih maloprodajnih objekata.\nTo su ključni nalazi prve faze sektorske analize tržišta maloprodaje hrane, pića i duvanskih proizvoda u Republici Srbiji, koju je izradila Komisija za zaštitu konkurenciju i predstavila danas u saradnji s NALED-om u Skupštini grada Beograda. Predsednik Komisije, dr Miloje Obradović, naglasio je važnost analize sa stanovišta zaštite konkurencije.\n– Zamislite situaciju u kojoj u vašem gradu hleb, mleko i druge prehrambene proizvode možete kupiti samo u jednom ili par lanaca koji odlučuju šta će vam i po kojoj ceni ponuditi. Komisija, u čijem je mandatu puna primena Zakona o zaštiti konkurencije, ima za cilj da spreči baš ovakve situacije i da, obezbeđivanjem ravnopravnih uslova za sve, potencijalnim korisnicima usluga pruže mogućnost izbora, što vodi ka nižim cenama i kvalitetnijim proizvodima. Baš tu leži odgovor na pitanje zašto je važno da znamo i pratimo šta se na tržištima dešava, ko su učesnici, koliko ih ima, pod kojim uslovima posluju i kako se ponašaju – konstatovao je dr Obradović.\nRezultati analize pokazuju da najvećih 10 maloprodajnih lanaca učestvuje sa 55% u ukupnom prometu u maloprodaji dok svi ostali učesnici pojedinačno imaju manje od 1% tržišnog učešća. Prema nivou prihodu, najveće učešće imaju Delhaize (21%) i Mercator/IDEA, Mercator S i Roda (16%). Preostalih osam velikih lanaca pojedinačno drže manje od 3,5%. Na skupu je konstatovano da se može očekivati dolazak novih igrača, ali i da je potrebno rešiti brojne izazove na tržištu.\n– Neophodno je da unapredimo promociju teme konkurencije i njene važnosti za privredu i građane i da na pravi način predstavimo značaj propisa u ovoj oblasti i obezbedimo njihovu doslednu primenu. Takođe, potrebno je i da unapredimo propise koji regulišu nadležnosti inspekcijskih organa u domenu kontrole bezbednosti i kvaliteta hrane i poštovanja rokova plaćanja gde postoji puno manjkavosti. Daljem unapređenju konkurencije možemo pomoći skraćivanjem lanca snabdevanja i većim oslanjanjem na lokalne proizvođače u segmentima kao što su sveži proizvodi jer će im to pomoći da podignu standarde poslovanja i poštovanja regulative – izjavio je predsednik Saveza za hranu i poljoprivredu NALED-a i direktor Atlantic grupe u Srbiji Vladimir Čupić.\nDržavna sekretarka Ministarstva trgovine, turizma i telekomunikacija Vesna Kovač istakla je da je ova analiza dobra osnova za planirani registar učesnika na tržištu maloprodaje, a čija izrada spada u jedan od prioriteta Ministarstva.\nAnaliza koju je sprovela Komisija za zaštitu konkurencije obuhvatila je, između ostalog, indikatore razvijenosti maloprodajnog tržišta, strukturu tržišta, kao i prvi put napravljen pregled najznačajnijih učesnika. Sektorsku analizu, koja je u direktnom uzorku obuhvatila preko 500 učesnika na tržištu, a sa podacima Agencije za privredne registre, i više od 1.000 maloprodavaca, uz anketiranje učesnika koji na tržištu imaju više od 5.500 objekata izradila je svojim kapacitetima Komisija za zaštitu konkurencije, bez angažovanja bilo kog instituta ili konsultanta.\n– Rezultati su pokazali da građani teško menjaju navike u kupovini i najčešće kupuju na manje i u manjim objektima. Na godišnjem nivou u maloprodaji prosečno potroše oko 60.000 dinara. Prosečna kupovina na nivou Srbije iznosi svega nešto više od 450 dinara i ovaj iznos se nije značajnije menjao u posmatranom periodu dok je prosečna vrednost fiskalnog računa u maloprodaji u Beogradu viša za četvrtinu i iznosi oko 600 dinara – naglasila je Aleksandra Ravić iz Sektora za ekonomske analize Komisije, predstavljajući rezultate.\nNakon predstavljanja rezultata održana je i panel sesija, na kojoj je razgovarano o perspektivama razvoja tržišta maloprodaje i na kojoj su učestvovali dr Siniša Milošević, rukovodilac Sektora za ekonomske analize u Komisiji za zaštitu konkurencije, Bojana Amanović iz Ministarstva trgovine, turizma i telekomunikacija, dr Goran Petković, redovni profesor Ekonomskog fakulteta u Beogradu i Goran Kovačević, član Saveza za fer konkurenciju NALED-a i vlasnik kompanije Gomex.


Hapšenja u Crnoj Gori za pokušaj državnog udara\nIzvor: Reuters (priredio: Zvjezdan Živković)\nMinistar vanjskih poslova Edgars Rinkevics u izjavi za Reuters je kazao da su građani Rusije i ostalih zemaljama bivšeg Sovjetskog Saveza, uključujući i oni koji su pod američkim sankcijama, donosili novac u latvijske banke te da je dio tih sredstava mogao biti korišten u političke manipulacije.\n"Takođe, postoji i veza sa... hibridnim ratom, da se novac koji se prenosio ili čuvao u latvijskom finansijskom sistemu mogao koristiti za potkopavanje... političkog sistema neke druge zemlje", istakao je Rinkevics.\n"Naši organi za provođenje zakona trenutno rade na istrazi koja se odnosi na hibridni rat", kazao je ministar, govoreći o kampanjama koje služe za uticanje na politička dešavanja.\nRinkevics: Postoji veza sa hibridnim ratom\nMinistrica odbrane Latvije Dana Reizniece-Ozola je potvrdila da je vlada te zemlje pokrenula iste istrage nakon dobijanja vjerodostojnih informacija od "naših strateških partnera", pritom misleći na Sjedinjene Države.\n"Ovo je aktuelno pitanje... za cijelu Evropu, posebno ako se potvrdi da se novac koristio za manipulaciju izbornih rezultata u nekoliko evropskih zemalja", rekla je Reizniece-Ozola Reutersu.\nUpitana da li je riječ o mogućim kampanjama koje je Rusija sponzorisala kako bi uticala na politike, ministrica odbrane je odgovorila: „Ako se naš finansijski sektor koristio za finansijski kriminal... naročito ako se koristio u političke ciljeve, to nije slučaj“.\nSpecijalni tužilac Crne Gore je zatim optužio Moskvu da je kovala zavjeru za koju je kazao da joj je cilj bio da zaustavi pristupanje zemalja bivše Jugoslavije u NATO. Kremlj je ove navode odbacio, rekavši da su "apsurdne".\n"Novac koji je prolazio kroz Latviju se vjerovatno koristio za finansiranje državnog udara u Crnoj Gori", rekao je jedan od latvijskih zvaničnika, koji su zatražili da ostanu anonimni.\n"Novac se mogao podijeliti na dijelove, plaćanje poput 15.000 dolara, tako da niko to ne bi primijetio."\nReuters je pitao Kremlj da li je Rusija koristila Latviju za prenos finansijskih sredstava koji su se koristili za uplitanja u politike drugih zemalja, bilo da je bila uključena u pokušaj državnog udara u Crnoj Gori, bilo da su ljudi iz Rusije – koji su sada na američkoj listi sankcija - imali račune u latvijskim bankama.\nIz kancelarije portparola Kremlja Dmitrija Peskova u pisanoj izjavi piše: "Odgovori na sva vaša pitanja su – ne".\nSjedište ABLV banke, Riga\n"Bilo je promjena u ponašanju Rusije", rekao je. "Postoji veza između pranja novca i mogućnosti korištenja crnog novca kako bi se takođe uticalo... na politički sistem naših saveznika."\n"Postoji taj koncept da Latvija može biti most između Zapada i Istoka", kazao je Rinkevics. "Trebamo ... se oprostiti od tog koncepta mosta."


Izvještaj sa treninga Mreže savjeta učenika Republike Srpske - trebinjska regija\nU periodu od 21-23.05. 2016. godine u Trebinju je održan trening za predsjednike savjeta učenika u Trebinjskoj regiji. Uz mnogo pozitivne energije na treningu se govorilo o dosadašnjim aktivnostima mreže, problemima pri realizaciji, iskustvima dobre prakse te komunikaciji između članova mreže.\nTakođer, ovi pametni mladi ljudi su imali priliku da diskutuju o zanimljivoj temi pod nazivom „Sarajevo 1914“, te da kroz film bolje upoznaju lik i djelo Gavrila Principa. Mnogo zanimljivih opaski, komentara i mišljenja je ono što je obilježilo ovu diskusiju kroz koju su se srednjoškolci ove regije učili kulturi dijaloga.\nTrening je rezultirao novom pozitivnom energijom za rad i realizaciju aktivnosti koje predstoje, a od kojih je najbitnija kampanja mreSVUBIH-a koja se ove godine odvija pod motom: „Već pet godina želimo znati kad će ovaj ŠIT (Šuti i trpi) stati!“.\nNa treningu je birano prelazno rukvoodstvo mreže, a za predsjednicu je izabrana Anđelina Kovač.\nTrening je realizovan u okviru programa razvoja mreža savjeta/vijeća učenika u BiH, koji realizuje ACED u partnersvu sa OKC-om, finansijski je podržan od EU Komisije i NED (National endownment for democracy).


Arapi jedini žele Novi duvanski – Bankar.me\nArapi jedini žele Novi duvanski\nNovember 17, 2015 CRNA GORA, PLANETA, SVE VIJESTI, TRGOVINA Leave a comment\nNa šesti tender za privatizaciju, odnosno dokapitalizaciju Novog duvanskog kombinata stigla je jedna ponuda od kompanije iz Ujedinjenih Arapskih Emirata potvrđeno je Pobjedi iz Tenderske komisije, ali nije saopšteno o kojoj se kompaniji radi.Otvaranje ponude je zakazano za danas u 10 časova u Tenderskoj komisiji.\nTendersku dokumentaciju za NDK, podsjetimo, otkupile su dvije firme iz Ujedinjenih Arapskih Emirata.\nMediji su tada objavili da će sa jednom od kompanija iz UAE u konzorcijumu nastupiti grčka kompanija, a zahtjev za otkup poslala je i poljska firma čije su učešće u nadmetanju za NDKP očekivali u Vladi.\nIz Tenderske komisije nijesu saopštavali detalje tokom tenderskog postupka.\nRok za otkup tenderske dokumentacije je bio 13. novembar, a za dostavljanje ponuda istekao je juče.\nNDKP je osnovan odlukom Vlade iz novembra 2011. godine.\nVlasnici kompanije, čija je osnovna djelatnost otkup, proizvodnja i promet duvana i duvanskih proizvoda, su Vlada sa 69,91 odsto udjela i Glavni grad Podgorica, koji ima 30,08 odsto akcija.\nSavjet za privatizaciju i kapitalne projekte raspisao je početkom oktobra šesti tender za prodaju akcija NDKP-a i dokapitalizaciju putem izgradnje fabrike.\nNa prodaju je oko 7,6 miliona akcija ili 100 odsto akcijskog kapitala NDKP-a. Obaveza kupca je da predloži i realizuje obavezni investicioni program za izgradnju fabrike i organizaciju proizvodnje na novoj predviđenoj lokaciji u Podgorici ili na drugoj lokaciji uz saglasnost prodavca.\nPrema podacima iz izvještaja o poslovanju, koji su objavljeni na sajtu Komisije za hartije od vrijednosti neto gubitak Novog duvanskog kombinata na kraju trećeg kvartala povećan je za 33,6 odsto na 269,5 hiljada eura, a DKP 63,7 odsto na 1,14 miliona eura, u odnosu na isti prošlogodišnji period. DKP je, podsjetimo, u saradnji sa firmom FZE Liberty iz Ujedinjenih Arapskih Emirata proizvodio cigarete ,,kleopatra“.\nPOJMOVIDuvanski kombinat Kleopatra cigarete NDKP Novi duvanski kombinat Tender za Novi duvanski\nPrevious Pregled štampe za 17. novembar: Novosti iz ekonomije\nSljedeći Dobit Ulcinjske rivijere 246,7 hiljada eura


Gostujući na RTS, endokrinolog Đura Macut kaže da je hronični zamor proizvod stresa, ali da može da bude i ozbiljno oboljenje.\nEndokrinolog Đura Macut\n- Međutim, kada uradimo endokrinološke testove u dobrom delu slučajeva ostaje nerešen problem. To je prelazni period života, to su prelasci iz jednog perioda godine u drugi ili hronična zamorenost poslom, zatim nespavanje noću, izmenjeni ritmovi tokom dana i onda nadbubreg loše reaguje i dolazi do ispoljavanja hroničnog zamora koji u novom ishodu može da bude i početak depresivnog stanja - objasnio je doktor Macut.\nUMORNI STE I NEMATE KONCENTRACIJU Prolećni umor utiče i na produktivnost na poslu, ali postoji rešenje da se osećate mnogo BOLJE\n- Mi prvo moramo da razgovramo sa pacijentom, da pokušamo da vidimo o čemu se radi, da mu izmerimo pritisak i neke ključne hormone, kao što je na primer kortizol - glavni hormon koji utiče na hronični zamor - rekao je doktor Macuta.\nĐura Macut endokrinolog\nZašto ŽENE REĐE OBOLJEVAJU od korone? Doktor Igor Štagljar sa Univerziteta u Torontu otkriva koji su mogući razlozi i da li su GENI ZAISTA PRESUDNI


OVO NIKO NIJE OČEKIVAO Ana Nikolić postaje ZVEZDA RIJALITIJA\nM. R. , N.M.\nU doba kada je ovaj format šou programa preuzeo primat na domaćim TV stanicama, Ana Nikolić je i sama rešila da snimi svoj rijaliti.\nNaime, ovaj TV format će se navodno baviti pevačicinom borbom sa viškom kilograma, a gledaoci će moći da vide kako živi, čime se hrani, sa kakvim životnim iskušenjima se susreće.\nAnina prijateljica je za spomenuti list otkrila da je pevačica okupila oko sebe najbolji tim saradnika uz pomoć kojih će prikazati momente duboke depresije i tuge, ali i one u kojima je motivisana i inspiriše druge da vode sopstvene životne bitke.\nOsim toga, Nikolićeva će navodno pred kamerama stati na vagu kako bi pokazala koliko zapravo ima kilograma, a na sve to će ovaj rijaliti uglavnom snimati bez šminke na licu.\nPOSTALE SU MILJENICE NACIJE Voditeljke "Svitanja" otkrile kako su se upoznale i šta im je na radnom mestu naporno (VIDEO)\nBRŽE-BOLJE ODGOVORILA NA PROZIVKE Karleušu ismevaju zbog POGAŽENOG OBEĆANJA, a tek da vidite kako se PRAVDA\nJedini uslov koji je Ana, prema pisanju "Informera", postavila je taj da se ne snima njena ćerkica Tara.\n- Tačno je da Ana razmišlja o velikom projektu koji će sigurno pomeriti granice na javnoj sceni Srbije. Za jednu takvu emisiju potrebno je da se studiozno pripremi, pa zato pregovaramo sa najstručnijim licima koji bi radili na ovom projektu. Zbog svega toga još ne možemo da pričamo o detaljima - poručili su iz PR službe Nikolićeve.\nKAKVA PROMENA Nadežda Biljić pred ulazak u "ZADRUGU 2" iskeširala 2.000 evra za ovu KOREKCIJU\nPevačica Nadežda Biljić pred ulazak u “Zadrugu 2” rešila je da se ponovi i osveži izgled pa osim nove frizure, sada ima i nove zube koje je platila papreno.


Simulacija rada Ujedinjenih nacija „SKIMUN 2014” na Zlatiboru od 4. do 7. Marta | Mladi za inovacije\nPočetna / Info / Simulacija rada Ujedinjenih nacija „SKIMUN 2014” na Zlatiboru od 4. do 7. Marta\nSimulacija rada Ujedinjenih nacija „SKIMUN 2014” na Zlatiboru od 4. do 7. Marta\n“SKI Model United Nations” (SKIMUN) predstavlja jedinstvenu praktičnu diplomatsku obuku namenjenu mladim stručnjacima različitih kadrovskih usmerenja koja se odvija kroz simulaciju rada i zasedanja tela organizacije Ujedinjenih nacija. Konferencija će biti održana na Zlatiboru u periodu od 04.- 07.03.2014 u odmaralištu „Dunav”.\nNa konferenciji će biti simuliran rad Saveta Bezbednosti, Saveta za ljudska prava UN-a i Međunarodnog suda pravde, gde će učesnici uz poštovanje regularnih pravila procedure imati zadatak da predstave rešenja u vidu UN rezolucija. Pored učesnika iz Srbije i regiona, na samom događaju će učestvovati i gosti iz zemalja afričkog kontinenta, Evrope i Bliskog istoka.\nUčesnicima je omogućen trodnevni polupansion u odmaralištu „Dunav“ sa upotrebom spa i wellness usluga. U cenu je takođe uključeno i izdavanje sertifikata, potvrde o učestvovanju i konferencijski materijal.\n„SKIMUN” je projekat Akademije nacionalnog razvoja, organizacije koja se bavi podsticanjem funkcionalnog obrazovanja, naučne i kulturne prosvećenosti građana kao i pružanjem pomoći pojedincima i institucijama koje deluju u cilju postizanja sličnih ciljeva. ANR takođe promoviše značaj i sprovođenje neformalnog obrazovanja, organizovanje sportskih skupova, humanitarnih i kulturno-umetničkih događaja, seminara, kao i približavanje naučno-istraživačkog rada studentima i mladima i povezivanje domaćih studenata u dijaspori.\nPrijave za konferenciju „SKIMUN“ traju do 25. Januara. Prijavu, kao i više detalja, možete naći na zvaničnoj stranici samog događaja www.skimun.org kao i na FB stranici https://www.facebook.com/SKImodelUN .\nSKI MUN Cover


Dva nova modela iz Glasitea - Satovi i nakit\nNovostiDva nova modela iz Glasitea\nDva nova modela iz Glasitea\nNemački proizvođač satova Glashütte Original dopunio je svoju Senator kolekciju sa dva nova modela koji imaju plave brojčanike. Oni se upravo i izdvajaju po tim galvanizovanim brojčanicima za čiju je izradu potrebno više od 40 postupaka.\nSenator Perpetual Calendar i Senator Panorama Date Moon Phase biće dostupni isključivo u Glashütte Original buticima na 11 lokacija širom sveta. Kućišta oba modela u prečniku imaju po 42 mm, izrađena su od nerđajućeg čelika i dolaze na plavom aligatorskom kaišu. U Senator Perpetual Calendar modelu nalazi se automatski kalibar 100-02 sa komplikacijom večitog kalendara i velikim datumom. Senator Panorama Date Moon Phase pokreće kalibar 100-04 sa komplikacijom mesečevih mena i velikim datumom.


Sreten Lukić u četvrtak u Hagu\nNa sastanku predstavnika Nacionalnog saveta Srbije i Crne Gore za saradnju sa Haškim tribunalom i lekara Instituta za kardiovaskularne bolesti Kliničkog centra Srbije, načelnik kardiologije Miodrag Ostojić, koji je pre šest meseci operisao haškog optuženika Sretena Lukića, zaključio je da bi za Lukića bilo najbolje da se operiše u bolnici u Roterdamu, ali da će pošto on to odbija, operacija biti izvršena u Beogradu. Ustanovljeno je da Lukić ima suženje glavne koronarne aorte od 91 dosto što može dovesti i do iznenadne smrti, pa će zbog toga u ponedeljak biti operisan. Po proceni lekara Kliničkog centra Lukić će biti sposoban za put u Hag dva ili tri dana nakon operacije. Zoran Lončar, član Nacionalnog saveta za saradnju sa Haškim tibunalom, rekao je da će država prilikom odlaska Lukića u Hag u četvrtak kao i tokom njegovog boravka u Ševeningenu pružiti svu potrebnu medicinsku pomoć, kao i da je dr Ostojić izrazio spremnost da po potrebi putuje u Holandiju i kontroliše generalovo zdravstveno stanje. Iako je po ovim najavama izvesno da će Lukić u četvrtak otputovati u Hag, njegov advokat Siniša Simić za naš program nije mogao da kaže da li se general sa vlastima dogovorio da posle operacije dobrovoljno ode u Ševeningen.\n“Ja sam to čuo iz medija. Ja sam se danas samo nakratko čuo sa generalom i on mi je zaista potvrdio da iduće nedelje vrlo verovatno će da bude operisan. Inače drugo ništa nema šta da mi kaže čovek. To samo znači da će da bude operisan. Pitajte me da li će da preživi, da li neće da preživi operaciju? To su pitanja koja zanimaju čoveka koji ide na operaciju.”\nSimić je rekao da nije pozvan na sastanak na kom se razgovaralo o operaciji, a tom sastanku nije prisustovao ni Sreten Lukić. Inače, u vreme kada je najavljeno da će general Lukić biti operisan i otići u Hat, Tužilaštvo za ratne zločine saopštilo je da je povuklo predlog da se Lukiću zamrznu finansijska sredstva. Samo dan pre toga Lukić se našao na spisku od 13 osoba za koje je Okružni sud naložio privremeno zamrzavanje finansijskih sredstava jer su u bekstvu. Jasna Janković iz Press službe Tužilaštva za ratne zločine objasnila je za naš program zašto je povučen predlog u Lukićevom slučaju:\n“Zato što se Sreten Lukić uredno javlja istražnom sudiji, dakle dva puta nedeljno, i zato što on definitivno nije u bekstvu.”\nNa listi osoba kojima su po nalogu suda zamrznuta finansijska sredstva nalazi se 12 haških optuženika iz Srbije i Republike Srpske, osim Radovana Karadžića, jer njega Haški tribunal ne traži od srpskih vlasti.”


Rajo Valjekano iznenadio u Užicu – ZoomUe\nby Zoran Đurović · 24 августа, 2016\nUŽICE – Fudbaleri ekipe Rajo Valjekano osvojili su turnir u malom fudbalu u Užicu i plasirali se na finalni turnir Jelen Kupa koji će se u septembru igrati u Beogradu.\n„Španski“ tim je iznenadio u finalu favorizovanu ekipu „Kafana Hala Veliki park“ savladavši je sa ubedljivih 3:0.\nU borbenoj utakmici, prvi pogodak za „Rajo“ postigao je Đorđević u 16. minutu, što nije preterano uznemirilo igrače ”Kafane Hala Veliki Park” koji su ostali uvereni u svoju nadmoć demonstriranu u grupnoj fazi i doigravanju. Međutim, prednost ”Rajo Valjkana” je ubrzo duplirana pogotkom Karaičića početkom drugog poluvremena, tačnije u 24. minutu, što je bio konačan alarm da se igrači „Raja“ ne šale, već su čvrsto rešeni da guraju dalje, do Beograda, a što da ne, možda i Pariza!\nTime je praktično otvorena odbrana „Kafane“, čiji majstori sa loptom su konstantno neuspešno pokušavali da se vrate u meč posle dva gola zaostatka. Umesto preokreta, igrači ”Kafane” su ”potopljeni” od strane Ivanovića u 31. minutu, koji je tim pogotkom postavio konačan rezultat i pokazao da ”bolji tim” pre utakmice ipak na kraju nije mogao da parira najboljem timu – ekipi ”Rajo Valjekano”.\nOve godine, šampion turnira pored nagrade i trofeja u Užicu stiče pravo i da se 10. septembra na finalnom turniru Jelen KUPa u Beogradu nadmeće sa 15 šampiona ostalih turnira po Srbiji, a za osvajanje glavne nagrade – puta u Pariz na Park prinčeva!\nZa najbolje igrača turnira proglašen je Nemanja Ivanović, član pobedničke ekipe, najbolji strelac bio je Miloš Karaičić, takođe član šampiona „Rajo Valjekano“, a za najboljeg golmana je proglašen Milutin Ćosić.\n”Zadovoljan sam svojom i igrom moje ekipe, jer smo dali svoj maksimum. Verovao sam u svoj tim, a mi ćemo se truditi da pobedimo i u Beogradu, nek se protivničke ekipe čuvaju!” – uz zahvalnost organizatoru za odličnu organizaciju turnira izjavio je Nemanja Ivanović po završetku finala i proglašenju pobednika i najboljih igrača.\n”Nisam očekivao da ćemo osvojiti turnir, ali borbenošću smo ostvarili prvo mesto. Nisam očekivao ni da ću osvojiti titulu prvog strelca turnira, ali ona svakako prija. U Beogradu ćemo nastaviti da se borimo i probamo da odemo što dalje” – rekao je Miloš Karaičić posle uručenja pehara za najboljeg strelca.\nDosada se na finalni turnir Jelen Kupa plasiralo sledećih 14 ekipa, šampiona lokalnih turnira u malom fudbalu: Dudovo Bure (Novi Sad), Saga (Pančevo), Samo Vas Gledamo (Borča), Jelen Rogonja (Lazarevac), Arena (Požarevac), Mlinostep Ekostep iz Stepanovićeva (Bački Petrovac), Linija (Valjevo), Voće promet Dinčić(Selevac), Rasadnik Žića (Svrljig), Forum (Vršac), Fabrika žice Lampone-Meridian(Žabalj), STR Trošić (Igroš), Fokus (Vranje) i Raje Valjekano (Užice).\nPožar na Goliji progutao 10 hektara šume\nNext story Predlozi za gradska priznanja do 10.septembra\nPrevious story Užički paraolimpijci spremni za Rio (video)


Učenici na jugu Kosova proširili svoja znanja o Tribunalu | Međunarodni krivični sud za bivšu Jugoslaviju\nUčenici na jugu Kosova proširili svoja znanja o Tribunalu\nPrizren, 18. oktobar 2013.\nInicijativa mladih za ljudska prava (YIHR KS) je u partnerstvu s Outreach programom MKSJ danas održala prezentaciju o radu i dostignućima Tribunala za oko 40 učenika završnog razreda Gimnazije “Gjon Buzuku” u Prizrenu.\nPredstavnici YIHR KS su započeli svoju prezentaciju predstavivši istorijat MKSJ, uključujući njegovo osnivanje i mandat, te pojedinosti o podizanju optužnica, osuđujućim i oslobađajućim presudama. Nakon toga su se osvrnuli na predmete koji se neposredno odnose na Kosovo, poput postupaka protiv Slobodana Miloševića i Vlastimira Đorđevića, i predmeta Haradinaj i drugi i Limaj i drugi.\nUčenicima su takođe prikazani snimci svedočenja tri svedoka pred Tribunalom, a razgovarano je i o važnosti doprinosa MKSJ razvoju međunarodnog krivičnog prava.\nNakon toga je usledilo vreme posvećeno pitanjima i odgovorima, i učenici su predavačima postavljali brojna pitanja o raznim temama. Započeta je opšta diskusija o važnosti nezavisnosti i neutralnosti pravosuđa, a učenika je takođe interesovalo da saznaju više o zaštiti koja se pruža određenim svedocima koji svedoče pred Tribunalom i o radu Službe za žrtve i svedoke MKSJ.\nEvaluacijski formulari koji su učenici ispunili sadržali su izuzetno pozitivne komentare, a više njih je izrazilo želju da prezentacija traje duže jer žele da saznaju još više o radu Tribunala.


Mihajlovčani bogatim programom proslavili dan sela\nObjavljeno 25.09.2016. u 16h\nRaznovrsnim kulturno-umetničkim priredbama, zanimljivim izložbama, takmičenjima i sportskim nadmetanjima, meštani Mesne zajednice Mihajlovo proslavili su ovog vikenda Dan svog naselja.\nU petak, 23. septembra, prvog dana proslave organizovano je tradicionalno takmičenje u kuvanju riblje čorbe. Ljubitelji ovog ukusnog jela imali su veoma težak zadatak – da od ukupno 25 specijaliteta izaberu one najbolje i najukusnije. Prema oceni stručnog žirija, prvo mesto je osvojio Mihalj Siveri iz Mužlje, drugi je bio Dragan Lukić iz Zrenjanina, dok je treće mesto pripalo takmičarima iz Kaća.\nU subotu, 24. septembra, održana je svečana sednica Saveta Mesne zajednice, na kojoj se predsednik Saveta Erne Tot osvrnuo na postignute rezultate na teritoriji njihovog naselja. Obraćajući se prisutnima, on je izrazio nadu da će otvaranjem novoizgrađene fiskulturne sale koje se očekuje u roku od mesec dana, biti ostvaren dugogodišnji san Mihajlovčana. Sednicu su svojim prisustvom upriličili Elvira Kovač, narodna poslanica SVM u Narodnoj Skupštini Republike Srbije, gradonačelnik Zrenjanina Čedomir Janjić, zamenik i pomoćnik gradonačelika Saša Santovac i Duško Radišić, predstavnici javno-komunalih preduzeća, kao i gosti iz okolnih naselja.\nU poslepodnevnim časovima je otvorena izložba sitnih domaćih životinja, održano je takmičenje u gađanju glinenih golubova i priređen je bogat kulturno-umetnički program u sali KUD-a „Jožef Atila“, u kojoj su folklornim pesmama, plesom i recitacijama nastupili učenici tamošnje Osnovne škole, Ištvan Flaman na citri i članovi kulturno-umetničkih društava iz Jankovog Mosta, Zrenjanina, Mužlje i Mihajlova.\nTrodnevna manifestacija je završena svečanom misom u Katoličkoj crkvi i prvenstvenom fudbalskom utakmicom između fudbalera domaće ekipe MSK i gostujućeg kluba iz Melenaca. Tokom ovogodišnje proslave meštani i gosti svih uzrasta mogli su da uživaju u pesmama Norberta Kovača, kao i u nastupima muzičkih grupa „Apsolutno romantično“ i „Kolorado“.\nTagovi:dan sela, Mihajlovo, Vesti Zrenjanin


Fon Kramon: Ako Evropska komisija ne bude kritična prema Srbiji, džabe troši vreme na Izveštaj - Progovori o pregovorima\nFon Kramon: Ako Evropska komisija ne bude kritična prema Srbiji, džabe troši vreme na Izveštaj\nGovoreći o predstojećem Izveštaju Evropske komisije o napretku Srbije u evrointegracijama izvestiteljka Evropskog parlamenta za Kosovo Viola fon Kramon Taubadel ističe za Danas da ukoliko Izveštaj Evropske komisije ne bude kritički intoniran u pojedinim pitanjima, onda je pisanje ovih izveštaja samo gubljenje vremena i resursa.\n„Ovaj izveštaj može da bude dobar kritički osvrt, koji takođe pokazuje kojim putem treba ići. S jedne strane, ovaj izveštaj može da pokaže gde je bilo nekih pozitivnih koraka u proteklim godinama. Očekujem od Izveštaja da pruži detaljan opis, između ostalog, osnovnih prava, pitanja medija, demokratskih procesa, korupcije. Mogu, takođe, da pomenem ekološka pitanja, poput kvaliteta vazduha. To je još jedna tema gde je Srbija potpisala sporazume i obavezala se na određena ograničenja u zagađivanju vazduha, ali to nije ispunila. Smatram Srbiju krivom samo u temama gde se Vlada obavezala da će ispuniti obaveze na osnovu sporazuma ili pravila koje je sama uvela pa to nije učinjeno”, navodi fon Kramon Taubadel.\nUpitana da prokomentariše sporazum koji su nedavno Beograd i Priština potpisali u Beloj kući izvestiteljka Evropskog parlamenta za Kosovo napominje da je u pitanju „veoma ograničen sporazum, i svakako ne istorijski, kako bi to pojedini ljudi u Vašingtonu želeli da predstave“.\n„Budući da su dva lidera potpisala odvojene dokumente, čak je teško to uopšte i nazvati sporazumom. Delovi o Izraelu su svakako značajni i imaju posledice, ali veoma je upitno koliko toga iz navedenih deklaracija će biti primenjeno, kao i da li će, uopšte, nešto biti primenjeno. Gospodin Grenel nije čak ni pokušao da reši kosovsko pitanje, to je bila svačija sumnja uoči sastanka u Beloj kući, i rezultat to takođe pokazuje: čitav događaj imao je više važnosti u domaćoj kampanji nego u procesu uspostavljanja stabilnosti na Balkanu. Istovremeno, pod rukovodstvom gospodina Lajčaka konstantno se radi i održavaju se runde pregovora između Prištine i Beograda“, istakla je fon Kramon Taubadel.\nOna napominje da cilj Briselskog dijaloga mora da bude konačni politički sporazum, ali i dodaje da je teško reći kada to može da bude ostvareno.\nČinjenicu da još uvek nije formirana Vlada Srbije poslanica Evropskog parlamenta karakteriše kao interesantnu situaciju jer, kako napominje, u stvarnosti gospodin Vučić mora da se složi samo sa samim sobom kako bi odlučio o Vladi.\nUpitana kako ocejnuje aktuelnu situaciju u Srbiji u oblasti vladavine prava i slobode izražavanja, izvestiteljka EP za Kosovo odgovara da je izborna kampanja pokazala da demokratska debata i nadmetanje ne funkcionišu u Srbiji.\n“A da ne pominjemo policijsko nasilje prema mirnim demonstrantima u julu. Ko je odgovoran za takve napade? U državi vođenoj vladavinom prava policija nije izvan zakona, ljudi treba da odgovaraju za svoja dela! Ili uzmimo, na primer, izbore u Šapcu. Sud je već jednom ustanovio da su se desile brojne neregularnosti, i da postoji bukvalno preko stotinu dokaza koje su prikupili građani i opozicioni političari o neregularnostima i prevari samo u jednom gradu. I izbori su delimično ponovljeni, ali dogodila se upravo ista vrsta neregularnosti”, zaključuje fon Kramon Taubadel.


Planinari na Evropskom pešačkom putu E4 preko teritorije grada Bora - MEDIJA CENTAR BOR );\nPlaninari na Evropskom pešačkom putu E4 preko teritorije grada Bora\nBor, Zlot, Kladovo, Negotin, Zaječar, Sokobanja, Knjaževac, Boljevac, 26.10.2019.\nU organizaciji Planinarskog Kluba DUBAŠNICA iz Zlota a u prisustvu članova Planinarskih društava Timočkog regiona (Kladovo, Negotin, Zaječar, Sokobanja, Knjaževac, Boljevac,) održana je akcija pod nazivom VIDIKOVCI LAZAREVOG KANJONA.\nPre pristizanja učesnika akcije, predstavnici Mladih istraživača Bora, Udruženja građana VILLAGE i Planinarskog kluba Dubašnica u blizini Lazareve pećine, postavili su Tablu sa kartom Evropskog pešačkog puta koji prolazi kroz teritoriju Grada Bora.\nPre otvaranja akcije, učesnici su posetili Lazarevu pećinu .\nLepo vreme, jesenji kolorit, dobro raspoloženje i jako lepi pogledi sa dva vidikovca LAZAREVOG KANJONA, doprinelo je izuzetno uspešnom boravku u prirodi i uživanju svih učesnika ove akcije.\nNa kraju akcije domaćini i organizatori akcije Planinarski klub DUBAŠNICA iz Zlota je po običaju DOBROG DOMAĆINA priredili lepo druženje uz normalno – pasulj , salatu i piće po volji.\nDruštvo mladih istraživača Bor, Udruženje Village i Udruženje Ekobaština u sklopu planinarske akcije VIDIKOVCI LAZAREVOG KANJONA postavili jednu od tabli koja označava trasu Evropskog pešačkog puta E4 preko teritorije grada Bora na raskrsnici skretanja ka Lazarevoj pećini gde trasa E4 stiže iz pravca Borskog jezera pored Tilva Njagre.\nU narednom periodu biće postavljene još dve table – jedna kod Savače na Borskom jezeru, gde trasa E4 dolazi iz pravca Velikog krša i druga ispred sela Podgorac, gde trasa E4 silazi sa Malinika i prelazi na teritoriju opštine Bora. Table sa oznakama Evropskog pešačkog puta E4 na ovom potezu postavljaju se u okviru projekta Borske zelene oaze za turiste, čiji je nosilac Udruženje Ekobaština iz Bora.


Besplatne pripreme iz matematike za osnovce\nNaslov: Besplatne pripreme iz matematike za osnovce Uto 12 Mar - 21:56\nKancelarija za mlade grada Beograda organizovaće sledećeg meseca besplatnu pripremnu nastavu za polaganje završnog ispita iz matematike za upis osnovaca u srednje škole, saopštila je danas Gradska uprava.\nKako je navedeno, časovi su namenjeni svim maturantima beogradskih osnovnih škola, a održavaće se vikendima, od 6. aprila do 16. juna.\nSvi zainteresovani osnovci treba da se prijave popunjavanjem prijavnog formulara na sajtu Kancelarije za mlade ili telefonskim pozivom na brojeve 3287-472 i 7157-351, radnim danima od devet do 16 časova.\nNakon završenog procesa prijavljivanja, svi prijavljeni osnovci biće obavešteni o terminima i lokacijama održavanja časova, pri čemu će se voditi računa o blizini prebivališta prijavljenih.\nDirektorka gradske Kancelarije za mlade Tamara Blagojević rekla je da s obzirom na to da će, prema najavama, ove godine tri četvrtine zadataka biti nepoznata, Kancelarija na taj način želi da pomogne osnovcima da ostvare što bolje rezultate kako bi upisali željenu školu.\n- Rezultati postignuti poslednjih godina pokazuju da đaci imaju više poteškoća da savladaju gradivo iz matematike, kao i da je iz godine u godinu broj osvojenih bodova iz matematike sve niži - rekla je Blagojević i dodala da su privatni časovi za prijemni ispit gotovo postali praksa, što nije mali izdatak za roditelje i porodični budžet.\nOna je istakla da neka istraživanja govore da učenici lakše stiču znanje kada su im učitelji generacijski bliži, pa je otuda planirano da nastavu svojim mladim sugrađanima drže najbolji apsolventi prirodnih nauka Univerziteta u Beogradu, odabrani konkursom po kriterijumima prosečne ocene i godinama studiranja, a koji imaju praktičnog iskustva u obučavanju mladih iz predmeta matematike.\nIz Kancelarije za mlade napominju da je rok za prijavu do 19. marta u 10 časova.\nNaslov: Pripremna nastava -besplatno Pet 15 Mar - 15:40\nMaturanti, spremite matiš za "dž"\nDirektorka gradske Kancelarije za mlade Tamara Blagojević rekla je da s obzirom na to da će, prema najavama, ove godine tri četvrtine zadataka biti nepoznato, Kancelarija na taj način želi da pomogne pre osnovcima da ostvare što bolje rezultate kako bi upisali željenu školu.\n"Rezultati postignuti poslednjih godina pokazuju da đaci imaju više poteškoća da savladaju gradivo iz matematike, kao i da je iz godine u godinu broj osvojenih bodova iz matematike sve niži", rekla je Blagojević i dodala da su privatni časovi za prijemni ispit gotovo postali praksa, što nije mali izdatak za roditelje i porodični budžet.\nBilo bi lepo i u ostalim gradovima organizovati ovako nesto..\n» Besplatne pripreme iz matematike za osnovce\n» Istorija matematike Indije\n» I to smo mi - etno tema\nImamo 50 korisnika na forumu: 4 Registrovanih, 0 Skrivenih i 46 Gosta :: 1 Provajder


Saradnja sa EBRD - Adisa Tufo\nHomepage Interesovanja Business Saradnja sa EBRD\nObjavila Adisa Tufo Juli 19, 2017 Komentari isključeni za Saradnja sa EBRD\t1040\nDirektorica ČIP sistema Adisa Tufo i projekt menađerica Lejla Tufo ugostile su danas predstavnike Europske banke za obnovu i razvoj (EBRD) u BiH, g-dina Zihniju Hasovića, program menadžera i gđicu. Martinu.\nKako su ČIP sistemi do sada ostvarili uspješno i pouzdano partnerstvo sa raznim organizacijama, te u svom poslovanju ostvarili znatan napredak i rast, predstavnici EBRD-a su izrazili interesovanje i ponudili podršku u relizaciji projekata predviđenih za narednji perod, a čija će realizacija doprinijeti stabilnoj ekonomsko-privrednoj slici koju gradimo.\nTokom sastanka analizirani su dosadašnji pomaci u poslovanju, ali i dugoročni i kratkorocčni planovi. Analizirani su aktuelni projekti koje finansira EBRD, koja je dugogodišnji partner malih i srednjih preduzeća u Bosni i Hercegocini. Cilj današnjeg događaja jeste predstavljanje ČIP sistema kao perspektivne firme koja ima izuzetne potencijale za proširenje poslovanja, ali i analiza poteškoća sa kojima se susreće. Definisane su i ključne tačke koje treba unaprijediti.\nNa sastanku je konstatovano da dobru saradnju treba nastaviti, te je istaknuta mogućnost koju pruža EBRD za kompanije poput ČIP sistema.\n“S obzirom da je u svojoj strategiji za period od 2014. godine do 2017. godine, EBRD fokus svog poslovanja usmjerio na rekonstrukciju i širenje lokalnog i privatnog sektora, te stvaranje čvršćih veza sa širim regionalnim tržištima i promovisanju efikasnijeg i održivog korištenja resursa, zadovoljstvo nam je dalje projekte i vlastiti razvoj planirati upravo sa ovom međunardnom organizacijom”, kazala je direktorica ČIP sistema Adisa Tufo.


Mophie bežičnu eksternu bateriju možete da zakačite na zadnji deo vašeg telefona | Tech Lifestyle\nPočetna Gadgets Mophie bežičnu eksternu bateriju možete da zakačite na zadnji deo vašeg telefona\nAlternativa za MagSafe\nMophie je jedno od najstarijih imena u industriji kada se radi o ekternim baterijama za smartfone, ali ova kompanija je sa svojim najnovijim uređajem zauzela novi, drugačiji pristup.\nUmesto eksterne baterije koja se može koristiti samo sa jednim telefonom, novi Juice Pack Connect koristi modularni sistem kako bi se baterija zakačila na pozadinu vašeg telefona, odakle može bežično da ga puni.\nOvo je kreativno rešenje koje rešava mnoge probleme personalizovanih baterija-maski i modernijih Qi eksternih baterija.\nJuice Pack Connect radi praktično sa svakim telefonom koji podržava bežično punjenje, ne samo sa jednim uređajem.\nMehanizam za kačenje omogućava da se Qi punjenje koristi čak i kad ste u pokretu, pa ne morate da posežete za rešenjima kao što su čudne vakuum zakačaljke koje spajaju vaš telefon i eksternu bateriju.\nA pored toga, Mophie sistem je modularan, pa ako vam se zakačena eksterna baterija isprazni, možete samo da nakačite novu Mophie bateriju i nastavite s punjenjem.\nOvde takođe postoji mogućnost ekspanzije u budućnosti: ova kompanija već nudi i držač za telefon koji može da se zakači na glavnu kopču kada ne koristite eksternu bateriju, a nije teško videti da će biti izbačeni i drugi proizvodi koji takođe koriste prednosti ovakve postavke.\nSama eskterna baterija ima kapacitet od 5.000 mAh, kao i povezivanje preko USB-C porta i podršku za Qi punjenje koje možete da koristite da napunite Juice Pack Connect ili da napunite drugi uređaj.\nU kompaniji Mophie međutim nisu istakli koliko vati Juice Pack Connect nudi po pitanju brzine punjenja.\nDrugi problemčić u vezi sa uređajem Juice Pack Connect je cena od 80 dolara.\nPrethodni članakProjekat TORNADO Grupe Renault\nSledeći članakTOP 5: Ultimativnih tehnoloških uređaja za kućne ljubimce: unapredite život vašeg ljubimca


Od januara 2020. godine pojednostavljeno izdavanje viza – šta će učiniti Srbija? - Naši u svetu\nOd januara 2020. godine pojednostavljeno izdavanje viza – šta će učiniti Srbija?\nObjavljeno 19/03/19 u 23:03\nBEOGRAD – Strani, a naročito nemački investitori, najveći su saveznik Srbije u smanjenju nezaposlenosti i sprečavanju „odliva mozgova“, poručuje predsednik Privredne komore Srbije Marko Čadež.\n„Što više njihovih investicija, novih fabrika i radnih mesta dobijamo, to će naše kompanije imati više posla i naši ljudi će imati više razloga da ostanu i da ovde rade“, kaže Čadež u intervjuu za specijalni dodatak magazina „Diplomacy & Commerce“ – „Germany in focus“.\nNa pitanje da li bi pojačan „odliv mozgova“ iz naše zemlje mogao da ugrozi nemačke investicije u Srbiji, Čadež odgovara da ne misli da će se to dogoditi, jer Srbija „nudi stranim investitorima čitav spektar razloga za investiranje u našu ekonomiju, poput kvalitetne radne snage“.\nMeđutim, nedostatak radnika u EU, kojoj, prema nedavno objavljenom izveštaju Evrostata, manjka 3,8 miliona radnika, od čega samo 1,2 miliona Nemačkoj, predstavlja dodatni izazov i za Srbiju i za sve ekonomije Zapadnog Balkana, naglašava Čadež.\nFOTO: TANJUG/ DRAGAN KUJUNDZIĆ\n„Sada je izvesno da će od januara 2020. godine proces izdavanja viza za ljude sa područja Zapadnog Balkana biti pojednostavljen i da će mnogi ljudi pokušati da pronađu posao u Nemačkoj. Bez obzira na to, granice ne smeju biti zatvorene jer niko ne može da ospori zagarantovano pravo i priliku ljudima da idu tamo gde će imati bolje mogućnosti za svoj lični i profesionalni razvoj“, kaže predsednik PKS.\nJedini racionalan odgovor naše države na to, kako dodaje, jeste izgradnja inkluzivnijeg okruženja, uključujući i tržište rada, koje bi bilo u službi rasta i razvoja naših ekonomija.\nČadež je rekao i da su investicije nemačkih kompanija u Srbiji premašile dve milijarde evra, ne računajući najnovija ulaganja koja se trenutno realizuju, i da upravo one imaju najveći udeo u ukupnim stranim investicijama u našoj zemlji.\n„Sa tim investicijama dolaze nove tehnologije i modernizacija srpske industrije“, predočio je on.\nKomentarišući trgovinsku razmenu s Nemačkom, primetio je da je trgovinski deficit Srbije u 2018. značajno povećan, na oko jednu milijardu evra, što je, kako objašnjava, posledica pojačanog uvoza najsavremenije opreme, mašina i intermedijalnih prozivoda za potrebe nemačkih i drugih investitora u Srbiji.\n„Naša želja je da imamo uravnoteženiju trgovinu u godinama koje dolaze. Za razliku od trgovine robom, Srbija je zabeležila suficit u trgovini uslugama, koja je prošle godine porasla gotovo za trećinu. U 2018., Nemačka je bila glavni partner Srbije u trgovini uslugama, čija je ukupna vrednost bila 885 miliona evra, pri čemu su prihodi generisani od izvoza srpskih usluga iznosili 590 miliona evra“, naglasio je Čadež.\nTakođe je naveo da više od 90 odsto našeg izvoza u Nemačku čini prodaja industrijskih proizvoda, 51 odsto su mašine i transportna oprema, a skoro trećina proizvoda koje izvozimo u Nemačku su finalni proizvodi.\nEUInvesticijeMarko ČadežNemačkaRadna mestaVize\nNaučnici stvorili providnu „kožu“ koja se razvlači, provodi struju i sama popravlja (VIDEO)


Radojičić: Početak izgradnje gondole do kraja godine, period za realizaciju 10 meseci| Grad Beograd\nRadojičić: Početak izgradnje gondole do kraja godine, period za realizaciju 10 meseci\nponedeljak, 1. oktobar 2018.\nGradonačelnik Beograda prof. dr Zoran Radojičić, ministar trgovine, turizma i telekomunikacija Rasim Ljajić i direktor JP „Skijališta Srbije” Dejan Ćika potpisali su danas u Starom dvoru sporazum o saradnji na realizaciji projekta izgradnje gondole od Ušća do Kalemegdana.\nGradonačelnik je istakao da je reč o kapitalnom projektu koji će omogućiti dalji razvoj turizma u prestonici, a koji zadnjih godina beleži ozbiljan rast.\n–Ove godine je grad Beograd posetilo milion gostiju, i ostvareno je dva miliona noćenja, dok ukupan prihod ostvaren od turizma iznosi 800 miliona evra. Ukoliko želimo da zadržimo ovakav trend – od 15 do 20 odsto povećanja prihoda u odnosu na prošlu godinu – moramo i dalje ulagati u turizam – ukazao je Radojičić.\nOn je istakao da je investicija vredna milijardu i osamsto miliona dinara, od čega će 600 miliona obezbediti Grad Beograd, a ostalo Ministarstvo turizma i telekomunikacija, dok će projekat sprovesti preduzeće „Skijališta Srbije”.\nSledi izrada projekta, kako je istakao, i ako sve bude u redu, radovi mogu početi do kraja ove godine, dok je period za završetak radova 10 meseci.\n–Velika je čast i zadovoljstvo učestvovati u realizaciji ovakvog projekta, s obzirom da je, prema nekim izvorima, još davne 1922. godine postojala ideja o ovakvom projektu. Posebno kada se ima u vidu da mnoge svetske metropole imaju žičare i gondole, poput Budimpešte ili Ljubljane – istakao je Radojičić.\nGradonačelnik je zaključio da je reč o sjajnoj investiciji, koja će omogućiti dalji razvoj turizma, spojiti Kelemegdan i park Ušće i time olakšati konekciju između dva dela grada.\nMinistar Ljajić je ponovio da je izgradnja gondole projekat od kapitalnog značaja što se tiče turizma. Prema procenama stručnjaka, period povraćaja uloženog novca je 5,7 godina, istakao je Ljajić i dodao da je Beograd bez sumnje lider srpskog turizma. Naglasivši da 53 odsto stranih turista koji dolaze u Srbiju, posete i Beograd, kao i da 51 odsto od ukupnog broja turista poseti srpku prestonicu. Takođe je istakao da je avgustu zabeležen rast dolazaka od 26 odsto u Beogradu u odnosu na isti period prošle godine, kao i rast od 37 odsto noćenja za isti period.\nMinistar je istakao i druge zajedničke planove sa Gradom Beogradom i „Skijalištima Srbije”, poput izgradnje skijaške staze od 520 metara na Avali, a koja će se koristiti i tokom letnjih meseci.\n–Takođe treba pomenuti izgradnju pet pristana na Savi i Dunavu do maja naredne godine, kao zajednički projekat Ministarstva i Grada, kao i izgradnju međunarodnog pristana u Zemunu. Isto bitna stvar za razvoj turizma u Beogradu je izgradnja i velikog Zabavnog parka. Kineski investitor koji je na Beogradskom sajmu zakupio oko 5.000 kvadratnih metara i čiji se početak rada očekuje za oko dva meseca omogućiće zabavu za sve zainteresovane, kakva je Beogradu kao city break destinaciji potrebna – najvio je Ljajić.\nOn je istakao da je veoma bitna za razvoj kongresnog i poslovnog turizma i rekosntrukcija Sava centra, podsetivši da ti turisti troše četiri puta više novca od običnih. Takođe je ukazao da najviše turista po broju noćenja ove godine ima iz Turske, Kine, Irana i Nemačke, dok su do skora taj primat zauzimale zemlje iz regiona.\nDirektor JP „Skijališta Srbije” Dejan Ćika je percizirao da će dužina staze gondole iznositi 1.000 metara, na kojoj će se saobraćati 25 kabina, luksuzno opremljenih – vajfaj sistemom, klimatizacijom i led rasvetom. Takođe je dodao da je kapacitet, u prvoj fazi, 3.000 putnika na sat, koji će se prevoziti brzinom od 5-6 metara u sekundi, dok je maksimalni kapacitet gondole 6.000 putnika na sat. On je zaključio da postoji i mogućnost da prevoz gondolom uđe u sistem javnog prevoza.


Selektor Danske: Poštujem reprezentaciju Srbije – Nadlanu.com\nSelektor Danske: Poštujem reprezentaciju Srbije\nObjavljeno 17. jan 2012. / 09:40:05\n“Protiv Srbije očekujem da će biti jedan od najtežih mečeva na šampionatu. Oni su dosta poboljšali odbranu, a u napadu su uvek bili sjajni sa (Markom) Vujinom i (Momirom) Ilićem. Spremali smo taktiku, ali znam da će biti teško“, rekao je Vilbek u hali Pionir.\nVilbek je ocenio da se igra Srbije znatno popravila i da je “kompaktna“.\n“Srbija ima kompaktnu ekipu, Kada se pogleda snaga bekova, krila to je uz golmana (Darka) Stanića jedna kompletna ekipa. Pivot Rastko Stojković se povredio, ali imaju kvalitetnu zamenu za njega.”, ocenio je Vilbek.\nOn je istakao da očekuje grubu igru u sutrašnjem meču.\n“Poštujem reprezentaciju Srbije, očekujem grubu igru, a za nas je najbitnije da održimo koncentraciju svih 60 minuta. Ovo će biti jedna velika mentalna proba za sve moje igrače”, rekao je selektor Danaca.\nVilbek je kazao da još mora da uigra bekove jer nisu dovoljno pokazali na sinoćnjem meču protiv Slovačke.\n“Danas smo ozbiljno trenirali i shvatili da moramo biti brži i bolji, pogotovo bekovi, koje ću pokušati što više da uigram na treningu. Sutra počinje da se igra za bodove. Mi sa sedam bodova prolazimo u polufinale, makar je do sada bilo tako, a sutra želimo da osvojimo dva”, zaključio je Vilbek\nUtakmica drugog kola Grupe A Evropskog prvenva Srbija – Danska igra se u utorak od 20.15 u beogradskoj hali Pionir.


Pripadnici Ministarstva unutrašnjih poslova u Novom Sadu uhapsili su S. M. (1975) iz Vranja, sa boravištem u Novom Sadu, zbog postojanja osnova sumnje da je učinio krivično delo zapuštanje i zlostavljanje maloletnog lica.\nPolicija, u saradnji sa građanima, pronašla je, sinoć, oko 22 sata, njegovu dvogodišnju ćerku, zaključanu u parkiranom automobilu.\nSumnja se da je dete provelo u kolima gotovo tri sata, dok je S. M. gledao utakmicu u kladionici, na drugom kraju ulice.\nDvadesetdevetogodišnji mladić iz Požarevca falsifikovanom diplomom upisao pravni fakultet i obavljao poslove u jednoj advokatskoj kancelariji !!!\nUhapšen N. T. (1980) iz Jagodine nakon šton je pod delstvom alkohola napao službena lica u jagodinskom sudu i MUP-u !!!


SportDC - Vesti - Kolumne - Put za gubilište\nTročlano Predsedništvo Fudbalskog saveza BiH srušeno je 2011. godine s ciljem centralizacije fudbala u “Zemlji dva entiteta i tri naroda”, mimo Dejtonskog sporazuma, i davanja apsolutne vlasti i moći odlučivanja Sarajevu, pod izgovorom da će sve jednostavnije funkcionisati i biti smanjenj kriminal.\nNajbolji dokaz o suštini rušenja tela koje je garantovalo trojni paritet u FS BiH, a ustvari je to bio “probni balon” da se po formuli fudbala skroji i društvo u BiH, stigao je pre nekoliko dana. Za razliku od državnog tročlanog Predsedništva koje je povodom smrti Kofija Anana bilo neusaglašeno, ne dozvoljavajući centralizaciju i samovolju jednog – muslimanskog – člana, dotle u Fudbalskom savezu BiH sve prolazi bez stava i glasa Republike Srpske.\nPredsednik zajedničkog Saveza, sastavljenog od fudbalskih organizacija dva entiteta, Elvedin Begić uputio je u sedište Evropske fudbalske federacije, na adresu generalnog sekretara Teodora Teodoridisa, pismo podrške kandidaturi Slovenca Aleksandra Čeferina za drugi predsednički mandat u UEFA. Dakle, od Fudbalskog saveza Republike Srpske ni traga ni glasa, ni zajedničkog stava, ni konsultacije, ni poštovanja partnerskih odnosa, već prosto pokazivanje dominacije.\nBegićev pismeni akt neukusnog dodvoravanja poslan u Nion jasno stavlja do znanja ko je “gazda”, ko “vedri i oblači”, a ko je daleko na marginama zbivanja, sa delegatima u organima i telima koje zanimaju samo “debela hladovina” i lični interesi! Suština rušenja Tročlanog Predsedništva FS BiH je ogoljena i jasno je vidi svako onaj ko to hoće i želi.\nNe kažemo da bi stav Fudbalskog saveza Republike Srpske bio drugačiji od stava Elvedina Begića, ali bi u drugačijim odnosima i slučaju, u Nionu jasno i videli i znali da fudbalska Republika Srpska, pre svega, postoji, a onda i da ima stav. Ovako, Republika Srpska ostaje u dubokom ambisu fudbalske diplomatije, na udaljenoj periferiji svih savremenih zbivanja i fudbalskih tokova, minimizirana i degradirana, nesposobna i nemoćna da kao jedan od dva konstitutivna elementa, zagarantovan Dejtonskim sporazumom, stane na svoje mesto koje joj pripada i dobije samo ono što je njeno.\nNiko od odgovornih iz FS Republike Srpske, kada su izgubili svog člana Predsedništva i telo koje je garantovalo objektivnost, decentralizaciju, nemogućnost majorizacije i poštovanje interesa svih, nije posegao za moralnim činom – odlaskom, odnosno ostavkom. Prošlo je sedam godina, uglavnom isti ljudi su na istim, ili sličnim pozicijama, a u međuvremenu postali su saučesnici i partneri onima koji u Sarajevu žele i zagovaraju ukidanje, kako Fudbalskog saveza sa sedištem u Banjaluci, tako i same Republike Srpske.\nSvaka vlast je slatka i sa nje niko dobrovoljno ne silazi. Ona sa sobom nosi niz povlašćenja i društveni imunitet. Moral je samo jedan, a nemorala hiljadu. Koga još briga za to što se fudbalski glas Republike Srpske ne čuje niti bilo gde vidi postojanje Saveza koji je nekada imao sve odlike stalne članice UEFA i FIFA? FSRS sa više od 25.000 registrovanih fudbalera i 350 klubova postao je od nekadašnjeg autoriteta samo fikcija. Uspeh za njegove čelnike je nemo sedenje u sarajevskim restoranima u blizini predsednika UEFA, baš kao što bosonogi mladići maštaju da se jednog dana uslikaju sa Mesijem ili Kristijanom Ronaldom za uspomenu. Karakteristike, ali i cena nelogične koalicije i neprirodnog partnerstva. Lični interes je ispred opšteg, a svaki trag najjasnije se vidi kada sneg prekrije breg.\nTi tragovi su precizno i pokazali da je fudbalska Republika Srpska, sa prosjačkim štapom, navedena na puteve nemorala, popločane licemerstvom i osnovom nekulture, koji vode direktno ka gubilištu!


► Preživećemo zahvaljujući dopaminu\nPrilikom slušanja omiljenih pesama dolazi do povećanog lučenja dopamina u takozvani strijatum, koji se nalazi u prednjem delu mozga. Tako nešto se ne dešava ukoliko se pušta muzika koja nam se naročito ne sviđa, ističu stručnjaci Univerziteta u Montrealu, nakon obavljenih istraživanja.\nTaj poseban osećaj zadovoljstva meren je skenerom na kome su, osim količine dopamina, praćeni i broj otkucaja srca, telesna temperatura i disanje. Na osnovu dobijenih rezultata naučnici su ustanovili da bi dopamin mogao da bude ključni sastojak za preživljavanje čovečanstva. On proizvodi zadovoljstvo u životno važnim momentima, kao što je trenutak konzumiranja hrane. Shodno tome, ako je čovek zadovoljan dok jede, stimulisan je i da živi.\nMeđutim, uprkos svemu muzika predstavlja i dalje enigmu, jer ona nije ni vazduh, ni hrana, niti neka druga sekundarna potreba ovaploćena, recimo, kroz novac, koji podstiče zadovoljstvo izazvano dopaminom. Naučnici su utvrdili da Mocartova muzika posebno pozitivno utiče na opuštanje mozga. Slušaoci muzike ovog genijalnog kompozitora pokazali su veću inteligenciju u odnosu na one koji su slušali modernu muziku. To je zato što Mocartova muzika ima jedinstvene matematičke uzorke koji aktiviraju logički deo mozga, ističu istraživači.


VESELJE: Miroslav Ilić proslavio rođendan sa publikom – Balkan Life\nVESELJE: Miroslav Ilić proslavio rođendan sa publikom\nAutor Dragan 11. decembra 2013., 00:00 1.2k pregleda 150 glasova\nMiroslav Ilić sinoć je, tradicionalno, održao koncert u Sava centru pred prepunom dvoranom i ujedno proslavio šezdeset treći rođendan. Koncert je počeo narodnim kolom, a pre nego što je zapevao, Slavuj iz Mrčajevaca obratio se publici rečima zahvalnosti i željom da im ovu noć učini čudesnom.\nSalom su se potom razlegli zvuci pesme „Još te nešto čini izuzetnom“, a potom su se ređali hit za hitom: „Nije život jedna žena“, „ Tako mi nedostaješ“, „Polomiću čaše od kristala“, „Vino točim, a vino ne pijem“ i mnoge drugi. Zanimljivo je da se publika, među kojom su bile mahom dame, nijednog trenutka nije opustila, već je ceo koncert pevala zajedno sa omiljenim pevačem do samog kraja, a mnoge lepotice su i zaigrale.\nLegendarnog pevača i ovog puta podržala je porodica, uključujući zeta Dragana Šutanovca, kolega Saša Matić, zatim potpredsednik KSS Dejan Tomašević, Dijana Đoković (majka Novaka Đokovića). Ilić će zbog velikog interesovanja koncert ponovo održati večeras, kao i sutra uveče.


Lukšić i Džombić o gradnji puteva\nPredsednik Vlade Crne Gore Igor Lukšić i premijer Republike Srpske (RS) Aleksandar Džombić razgovarali su danas u Podgorici o modernizaciji puta od Plužina do Foče, ali i o saradnji na izgradnji jadransko-jonske ceste.\nOni su, nakon razgovora, novinare obavestili da su razgovarali i o uspostavljanju avionske linije između Tivta i Banjaluke, kao i o vezivanju Banjaluke na avionske letove od Podgorice do Beča i nekih drugih destinacija u Evropi.\nLukšić je ocenio da su politički odnosi između Crne Gore i Bosne i Hercegovine i RS "izuzetno dobri" i da ih treba "kompletirati" boljom ekonomskom saradnjom.\nDžombić je izrazio zainteresovanost kompanija u RS za saradnju sa Kombinatom aluminijuma u Podgorici. On je rekao da bi Crna Gora i RS trebalo da potpišu sporazum o saradnji u vezi sa raftingom na reci Tari.\nPrema rečima Džombića, rafteri iz RS imaju "određene probleme" u prelaženju granice između Crne Gore i BiH na Tari.\nU Crnoj Gori, osim Džombića, danas službeno boravi i zamenik predsedavajućeg Saveta ministara BiH i ministar spoljnih poslova zemlje Zlatko Lagumdžija.\nLagumdžija i Džombić će prisustvovati skupu oko 3000 političara i biznismena iz regiona i drugih zemalja, čije okupljanje počinje večeras u Budvi.


Ministarstvo energetike, razvoja i zaštite životne sredine - Javni konkurs\nDatum kreiranja četvrtak, 13 februar 2014 08:51\nPredmet Javnog konkursa je dodela finansijeskih sredstava za realizaciju projekata iz oblasti zaštite životne sredine koje realizuju udruženja i druge organizacije civilnog društva, a koja su od javnog interesa.\nViše o Javnom konkursu...\nPokrajinski sekretarijat za privredu, zapošljavanje i ravnopravnost polova - Javni poziv za izbor izlagača za nastup na 29. Međunarodnom sajmu prehrane, pića i opreme za turizam\nDatum kreiranja sreda, 05 februar 2014 08:12\nOpština Stara Pazova među 32 lokalne samouprave za finansiranje u okviru programa „Exchange 4“\nDatum kreiranja četvrtak, 30 januar 2014 11:08\nPredstavnici 85 lokalnih samouprava u Srbiji, među kojima je i Opština Stara Pazova, potpisali su ugovore o bespovratnoj pomoći ukupne vrednosti 5,8 mil EUR iz programa Evropske unije "Exchange 4".\nMeđunarodni standardi finansijskog izveštavanja za mala i srednja pravna lica (MSFI za MSP) - 03. februar 2014. MNG Centar Beograd\nDatum kreiranja sreda, 29 januar 2014 09:11\nNovi Zakon o računovodstvu Sl. Glasnik RS br.62/2013 uvodi novo razvrstavanje pravnih lica i propisuje da mala i srednja pravna lica za priznavanje, vrednovanje, prezentaciju i obelodanjivanje pozicija u finansijskim izveštajima primenjuju Međunarodne standarde finansijskog izveštavanja za mala i srednja preduzeća (MSFI za MSP) počev od finansijskih izveštaja koji se sastavljaju na dan 31. decembar 2014.godine.\nPovećane naknade za registracije firmi i preduzetništvo\nDatum kreiranja sreda, 29 januar 2014 08:07\nAgencija za privredne registre (APR) Srbije povećala je u proseku za 9% naknade za registracije i druge usluge koje pruža. APR je uvećao naknadu za 52 vrste usluga, za 15 usluga je visina naknade smanjena, dok su za 97 usluga iznosi naknada ostali nepromenjeni. Ključni razlog za promene naknada je to što tri godine nisu menjane - od kraja 2010. i početka 2011. godine.\nUskoro više vozova na relaciji Beograd-Stara Pazova\nDatum kreiranja petak, 10 januar 2014 08:19\n"Železnice Srbije" razmotriće inicijativu opštine Stara Pazova da se poveća broj polazaka putničkih vozova do Beograda, a posebno u jutarnjim i popodnevnim satima kada ima najviše putnika.\nOpštini Stara Pazova priznanje RTS-a i NALED-a za "Promociju investicija i lokalni razvoj"\nDatum kreiranja petak, 27 decembar 2013 10:56\nNa svečanosti, koja je prošle večeri održana u zgradi Jugoslovenske kinoteke u Beogradu, predsednik Opštine Stara Pazova Đorđe Radinović, primio je priznanje Radio Televizije Srbije i Nacionalne alijanse za lokalni ekonomski razvoj (NALED) za „Promociju investicija“. Pored Opštine Stara Pazova u istoj kategoriji našli su se i gradovi Smederevo, Kruševac, Odžaci i Knjaževac, a na stepenicu više - najboljih praksi lokalnih samouprava stali su gradovi Niš, Novi Sad, Beočin, Vršac i gradska Opština Zvezdara. Na svečanosti je takođe dodeljeno i priznanje „Najbolji reformator godine“, koje je je pripalo ministru privrede Vlade Republike Srbije Saši Raduloviću.\nZa energetsku efikasnost i podršku MSP sektoru 25 mil EUR\nDatum kreiranja utorak, 24 decembar 2013 07:54\nBanka Intesa i Intesa Leasing potpisale su ugovore o kreditnim linijama sa Evropskom bankom za obnovu i razvoj (EBRD) u ukupnoj vrednosti od 25 mil EUR. Banka Intesa je obezbedila kreditnu liniju od 10 mil EUR za finansiranje projekata unapređenja energetske efikasnosti i obnovljivih izvora energije privatnih preduzeća i lokalnih samouprava, dok je Intesa Leasing ugovorila zajam od 15 mil EUR za finansiranje kupovine opreme, poslovnih objekata i komercijalnih i industrijskih vozila malih i srednjih preduzeća.


Junker u poseti Zapadnom Balkanu od 25. februara do 1. marta - European Western Balkans\nAutor EWB 08. 02. 2018. 10. 02. 2018.\nBRISEL – Predsednik Evropske komisije Žan Klod Junker boraviće u zvaničnoj poseti Zapadnom Balkanu od 25. februara do 1. marta, saznaje Tanjug u Briselu.\nJunker bi između 25. februara i 1. marta trebalo da obiđe svih šet partnera EU u regionu. Poseta predsednika Evropske komisije Zapadnom Balkanu najavaljena je još prošle godine, a u Briselu Junkerov dolazak vide kao deo nastojanja EU da promoviše i podrži proces evrointegracija zemalja Zapadnog Balkana.\nPosle usvajanja nove Strategije proširenja i poseta komesara Johanesa Hana i predsednika Junkera, očekuje se da u aprilu Evropska komisija usvoji ”paket proširenja” odnosno izveštaje o napretku svih zemalja koje se nalaze u procesu proširenja. Za maj je planiran samit EU i Zapadnog Balkna u Sofiji.\nŽan Klod JunkerZapadni Balkan


Semir Efendić, načelnik sarajevske opštine Novi Grad i novi predsjednik Stranke za Bosnu i Hercegovinu, osuđen je na godinu dana uslovne kazne zbog izazivanja saobraćajne nesreće sa smrtnim ishodom.\nPotvrdila je to Azra Bavčić, portparolka Tužilaštva Kantona Sarajevo.\n”Nakon razmatranja sporazuma o priznanju krivice Općinski sud u Sarajevu proglasio je krivim Semira Efendića zbog teškog krivičnog djela protiv sigurnosti javnog saobraćaja. Izrečena mu je uvjetna osuda kojom se utvrđuje kazna zatvora u trajanju jedne godine”, navodi se u saopštenju.\nNapominju da kazna neće biti izvršena ako 'optuženi u roku od tri godine ne počini novo krivično djelo'.\nOpštinski Sud je, kako se navodi, prilikom odmjeravanja kazne uzeo u obzir brojne olakšavajuće okolnosti na strani optuženog, te ga je obavezao na plaćanje troškova postupka, saopšteno je iz Tužilaštva.\nOptužnicu protiv Efendića koji se tereti da je iz nehata prouzrokovao smrt jedne osobe 17. marta 2018. godine, Opštinski Sud u Sarajevu je potvrdio 22. jula 2020.\nSemir Efendić je bio dugogodišnji član Stranke demokratske akcije (SDA), a 26. aprila je obavijestio javnost da je istupio iz članstva SDA te da preuzima dužnost predsjednika Stranke za BiH.\nU centar pažnje javnosti Efendić je došao u martu 2020. godine zbog afere „Asim“, kada je objavio snimak o malverzacijama oko unutarstranačkih izbora za predsjednika Kantonalnog odbora SDA Sarajevo koji su održani u februaru 2020. godine, kada je i on bio jedan od kandidata.


Beograd odlučan da posle više od 3.000 dana čekanja u prvi plan stavi ključnu odredbu iz Briselskog sporazuma - Radio Kosovska Mitrovica\nBeograd odlučan da posle više od 3.000 dana čekanja u prvi plan stavi ključnu odredbu iz Briselskog sporazuma\n5. October 2021, 09:13\nNaredna runda dijaloga Beograda i Prištine trebalo bi da se održi u Briselu do kraja meseca, a naša strana vidi svrhu sedanja za pregovarački sto samo ukoliko EU ispuni obećanje i kao ključnu temu nametne formiranje Zajednice srpskih opština, na koje se čeka osam godina.\nPrema našim informacijama, Beograd u ovom slučaju neće odstupiti ni za milimetar i insistiraće da se razgovara o Briselskom sporazumu, kao što se Unija i obavezala u saopštenju povodom nedavno postignutog dogovora u povlačenju specijalnih jedinica ROSU sa severa Kosova. Nakon dogovora da ROSU na prelazima zamene vojnici Kfora i da se ne skidaju srpske registarske tablice, već da se kao prelazno rešenje uvedu stikeri, EU je saopštila i da će se do kraja godine razgovarati o ZSO i nelegalnoj presudi Ivanu Todosijeviću.\nPrištinska strana već je počela da podmeće klipove u točkove ovog dogovora, pa je tako premijer privremenih institucija u pokrajini Aljbin Kurti ponovo počeo da priča o reciprocitetu, u okviru kojeg on vidi i – međusobno priznavanje. Ulje na vatru dolio je i Artan Abraši, iz Kurtijevog Samoopredeljenja, tvrdeći da na KiM neće biti ZSO, dok je ova stranka na vlasti.\nOštro je reagovao direktor Kancelarije za KiM Petar Petković, koji je rekao da Kurti ne može da govori ni o kakvoj “epohi reciprociteta”, pa čak ni u slučaju registarskih tablica, gde je zapravo reč o sprovođenju sporazuma.\nDogovoreno je da naredna runda dijaloga počne temom ZSO, koja se čeka više od 3.000 dana. Ne tražimo ništa dodatno, već da se poštuje dogovor, na koji su potpis stavili i Beograd i Priština i EU. ZSO je ključ i osnov da bi nastavili sa normalizacijom odnosa. U međuvremenu, učinićemo sve da sporazum o tablicama funkcioniše kako treba, da ima slobode kretanja i očekujemo to od Prištine, kako bismo imali slobodan protok robe, ljudi, usluga.\nPetković je podsetio da je dogovor o nalepnicama privremen, dok će trajno rešenje tražiti radna grupa sastavljena od predstavnika EU, Beograda i Prištine u narednih šest meseci, posle čega će predlog rešenja biti predstavljen dijalogu na visokom nivou. Radna grupa treba da se sastane u Briselu 21. oktobra.\nBivši diplomata Zoran Milivojević kaže, za “Novosti”, da je u slučaju poslednjih dešavanja na severu KiM EU delovala nešto energičnije za razliku od svih ranijih slučajeva, i da je pokazala odlučnost da na stolu budu i ona pitanja koja su do sada i bila osnova dijaloga – Briselski sporazum, prvih šest tačaka koje se odnose na ZSO:\n– EU je sada na testu i od toga će zavisiti da li će uopšte biti suštinskog dijaloga u narednom periodu ili ne. Tokom poslednje krize na severu Kosova zbog registarskih tablica i u Vašingtonu i Briselu su videli da niti može nešto na silu niti može bez Srbije i dijaloga. I povratak Kfora na Brnjak i Jarinje ipak pokazuje da je posao u mandatu UN i da je to neka pozicija sa koje treba razgovarati.\nMilivojević smatra da EU formalno posreduje dijalogu, ali da i dalje u celom procesu odlučujuću ulogu imaju Amerikanci. On ukazuje da nije slučajno što je specijalni izaslanik EU za dijalog Miroslav Lajčak trenutno u Vašingtonu, gde je u prvoj zvaničnoj poseti SAD otkad je stupio na ovu dužnost.\nPolitički analitičar Dragomir Anđelković nije preveliki optimista kada je reč o nastavku dijaloga:\n– Očekujem da EU postavi pitanje ZSO, ali na način koji je krajnje relativizovan, neće jasno definisati u startu da se priča samo o implementaciji i da označi Albance kao krivce, već će otvoriti priču načelno ponovo o ZSO. To je kao da pregovaramo o nečemu što je već ispregovarano. Nisam siguran da će se postići preveliki rezultat, pogotovo što je Kurti čvrst u tome da neće da formira ZSO. S druge strane, ne deluje mi da je EU spremna da na njega izvrši ozbiljan pritisak.


Ministar odbrane Srbije Aleksandar Vulin je u razgovoru sa ministrom odbrane Grčke Evangelosom Apostolakisom istakao da je stvaranje "velike Albanije" najveća bezbednosna pretnja Srbiji i regionu.\nVulin je rekao da je za Srbiju formiranje takozvane "vojske Kosova" apsolutno neprihvatljivo i predstavlja opasnost za celi region.\nOn je naglasio da je, u skladu sa Rezolucijom 1244 Savjeta bezbjednosti UN, Kfor jedini garant bezbjednosti na prostoru Kosova i Metohije, saopšteno je iz Ministarstva odbrane Srbije.\nVulin je istakao da je Srbija zahvalna Grčkoj za kontinuiranu podršku u očuvanju teritorijalnog integriteta i suvereniteta Srbije na Kosovu i Metohiji, što je potvrda iskrenog prijateljstva dve zemlje i dva naroda.\nOn je rekao i da Srbija podržava politiku Grčke, kao i Prespanski sporazum postignut između te zemlje i Severne Makedonije.\nOn je potvrdio podršku Grčke teritorijalnom suverenitetu i integritetu Srbije i pohvalio mudru politiku predsednika Srbije Aleksandra Vučića u rešavanju pitanja Kosova i Metohije i izrazio očekivanje da će biti pronađeno kompromisno rešenje.\nSagovornici su razmotrili trenutnu saradnju u oblasti odbrane i saglasili se da postoji prostor za njeno unapređenje, a kao najznačajnije oblasti saradnje istakli su održavanje zajedničkih vežbi.\nIstaknut je značaj učešća Vojske Srbije u borbenoj grupi "Helbrok", gde je Grčka vodeća nacija, u okviru koje će Vojska Srbije od sledeće godine uzeti aktivno učešće, a za predstojeći period planirano je zajedničko učešće na vežbama "Mileks" i "Talos".


UPIŠITE DRŽAVNU VISOKU TEHNIČKU ŠKOLU STRUKOVNIH - | Prijemni Upis\nVisoka tehnička škola strukovnih studija u Novom Sadu je državna obrazovna institucija sa tradicijom dužom od 60 godina. Kao jedna od vodećih visokoškolskih ustanova, sa 10 akreditovanih studijskih programa na osnovnim i 2 na master strukovnim studijama, Škola funkcioniše u skladu sa evropskim obrazovnim standardima navedenim u Bolonjskoj deklaraciji, a diploma dobijena po završetku studiranja međunarodno je priznata.\nNa osnovnim studijama Visoka tehnička škola strukovnih studija nudi vam sledeće studijske programe:\nNa prvu godinu studija mogu se prijaviti kandidati koji imaju završeno srednje četvorogodišnje i trogodišnje obrazovanje. Prijemni ispit se polaže u obliku testa opšteg i stručnog znanja za sve studijske programe, a kandidati koji su konkurisali za studijske programe Grafičko inženjerstvo i dizajn i Dizajn industrijskih proizvoda, pored testa opšteg i stručnog znanja, polažu i ispit iz provere sklonosti, koji se polaže kao praktični deo prijemnog ispita.\nUpis kandidata održaće u skladu sa Konkursom, koji će biti objavljen na sajtu Škole. Posebno ističemo dovoljan broj budžetskih mesta, kao i povoljne cene školarina, koje se kreću u rasponu od 68.100 do 85.020 dinara, uz mogućnost plaćanja na rate.\nKvalitet nastave, opremljenost laboratorija i informatičkih kabineta, obavezna studijska praksa u toku šestog semestra (više od 300 preduzeća sa kojima Škola ima potpisan ugovor o saradnji), kvalitetno mentorstvo i ugovorena međunarodna i projektna saradnja jesu ono što nas čini jednom od vodećih visokoškolskih institucija u zemlji.\nUpišite Visoku tehničku školu strukovnih studija u Novom Sadu – steknite stručna i praktična znanja i veštine.